Malikayin ke pati Bihar News liquor ban law in bihar latest updates Bhojpuri - Bhojpuri में पढ़ें मलिकाइन के पाती- बिहार में दारूबंदी के कानून बन गइल सरकार के कपार के बोझा – News18 हिंदी\nबिहार सरकार के दारूबंदी कानून अब कपार के बोझा हो गइल बा. सगरी ताकत लगवला के बादो ना पीये वाला मानतारे सन आ ना बेचे वाला. जे धरात-पकड़ात बा, ऊ कोट-कचहरी आ जेल के बोझा बन गइल बा. दू लाख करीब केस कचहरी में खाली दारू वाला हो गइल बा.\nपांव लागीं मलिकार ! बिहार में एह घरी जेने जायेब त रउरा खाली दारू के बतकही सुने के मिली. एतना कड़ाई के बादो जवनी गंतिया दारू धराता आ पियक्कड़ पकड़ात बाड़े सन, ऊ देख-सुन के बुझाता कि नीतीश कुमार खाली जिद धइले बाड़े. कुछऊ हो जाव पियक्कड़ मनिहें सन ना. कहल गइल बा नू- चोरवन के मन बसे कंकरी के खेत में. उहे बात बा. एने जिला-जिला घूम के समाज सुधारे के नीतीश जी अभियान चलवले बाड़े. बाकिर समाज का सुधरी, जवना में मवाद नीयर खराबी भीतरे भीतर बजबजाता. कहीं सरसों के खेत में दारू मिलता त कहीं दोसरा चीज के करटून में दारू धराता. बुझाता कि बाग के बाग कुलवांसिये हो गइल बा बिहार में. सरकार के सबसे बड़ कपरबथी त एकरा के लेके हो गइल बा कि जेल में एह पियक्कड़न से अब जगहा कम परे लागल बा. पांड़े बाबा काल्ह बतावत रहुवीं कि अबहीं ले कोट-कचहरी में पौने दू लाख से बेसी केस खाली दारू के हो गइल बा. जज साहेब लोग के बुझाते नइखे कि दारू के केस देखे लोग कि दोसर ममिला सुने लोग.\nपांड़े बाबा बतावत रहुवीं कि दारू के ममिला में धराइल लाखन लोग कोट में सुनवाई ना हो पवला से जेल में परल बा. पहिलहीं से किसिम किसिम के केस के कोट में ढेर लागल बा. अब दारूबंदी वाला नया केस पहाड़ बनल जा तारे सन. सरकार एही से अब स्पेसल कोट बनावे में लागल बिया. सुने में आवता कि अइसन स्पेसल कोट बनी, जवन खाली दारू के ममिला देखी-सुनी. हाईकोट बिहार सरकार के एह गोहार के मान लिहले बा. दारू के ममिला निपटावे खातिर स्पेशल कोट बनावे के तैयारी शुरू हो गइल बा. सरकार एतना हड़बड़ी में बिया कि हाईकोट के हुकुम मिलते 74 गो स्पेशल कोट बना दिहलस. एह कोट खातिर जज साहेब लोग भी बहाल हो गइल बा. पांड़े बाबा खबर कागज पढ़ के बतावत रहुवीं कि दारू के ममिला एक लाख अस्सी हजार से ऊपर हो गइल बा. अबे बिहार के हाल ई बा कि जेलन में सबसे बेसी कैदी दारूबंदी कानून तूरे वाला हो गइल बाड़े. सुनवाई में देरी से एकनी के जल्दी जमानतो नइखे हो पावत. एइमें सबसे बेसी ओइसन बंदी बाड़े, जे दारू पियला में धराइल बा. दारू के बड़का धंधाबाज कमे बाड़े. सजाय ना भइला से लोग में डर-भय भी नइखे होत. सीजेआई दारूबंदी कानून पर का कहले पांड़े बाबा एगो बात इहो बतावत रहुवीं कि दिल्ली वाली बड़की कचहरी के सबसे बड़का जज साहेब (मलिकाइन चीफ जस्टिस आफ इंडिया- सीजेआई के बड़की कचहरी के सबसे बड़का जज कहले बाड़ी)\nकहले बाड़े कि दारूबंदी कानून बनावे के बेरा नीतीश कुमार आगे के बात ना सोचले. एही के नतीजा बा कि कोट में दारू के मोकदमा के पहाड़ लागल बा. उनकर कहनाम बा कि देस के सगरी कचहरी में पहाड़ अइसन मुकदमा के ढेर लगला का पीछे बिहार के दारूबंदी कानून जइसन फैसला जिमवार बा. अइसन कानून के मसौदा बनावे के पहिले आगे के बात ना सोचल गइल. हाईकोट में जमानत के अरजी एतना हो गइल बाड़ी सन कि एगो जमानत के अरजी निपटावे में एक साल के टाइम अबे लाग जाता. एह से कवनो कानून बनावे के पहिले ओई पर बहस होखे के चाहीं, खूब चिंतन-मनन करे के चाहीं. ठीक से सोच-विचार ना होई त एकर असर कोट-कचहरी के काम पर परबे करी.\nहाईकोट खिसिआइल त बनल स्पेसल कोट\nपांड़े बाबा कहत रहुवीं कि दारूबंदी कानून से हाथी के पोंछ नीयर ममिला-मोकदमा रोज-रोज बढ़ल जा तारी सन. बिहार सरकार अबे ले पौने दू लाख से बेसी दारू से जुड़ल मुकदमा कइले बिया. खाली नवंबर महीना में 11 हजार से बेसी लोग दारू के ममिला में धराइल बा. हाईकोर्ट एह बात से खिसिय़ाइल त सरकार जिला जिला में स्पेसल कोट बनावे के इजाजत मंगलस. हाईकोट एकरा के मंजूर क लिहलस. ओकरा बाद सरकार 74 गो स्पेसल कोट बनवले बिया, जवन खाली दारू के ममिला सुनी. एहू में पेंच फंस गइल बा. स्पेसल कोट में जेकर जमानत मंजूर नइखे होत, ऊ हाईकोट चहुंप जाता.\nबिहार के जेल में आधा कैदी दारू वाला\nबिहार के जेलन में जेतना बंदी बाड़े, ओइमें आधा त खाली दारू के ममिला में धराये वाला लोग बा. पिछलका एक महीना में सरकार 11 हजार लोग पर दारूबंदी कानून में केस कइले बिया. पटना के बेउर जेल में साढ़े पांच हजार कैदी अबे बाड़े. ओइमें दू हजार से बेसी खाली दारू के ममिला में बंद बाड़े. एह साल के शुरुआती आठ महीना में करीब 50 हजार लोग दारू पीये भा बेचे के ममिला में जेल गइल बा. पहिलहीं से बिहार के जेलन में जेतना जगहा बा, ओकरा से बेसी कैदी ठुंसाइल बाड़े. दारूबंदी कानून में रोज सैकड़न आदमी जेल जा तारे. ई देख के बुझाता कि अब सरकार के एकरा खातिर अलगा जेलो बनावे के पर जाई.\nशराब पीयला से 200 किसिम के बेमारी\nनीतीश जी जिला-जिला घूम के बतावत फिरतारे कि जेतना लोग दुनिया में मुएला, ओइमें 13.5 परसेंट दारू पियला से मरेला. दारू पियला से 200 किसिम के बेमारी होखेली सन. दारू पियला से 48 परसेंट लोग के लीवर खराब हो जाला. ओह लोगन के लीवर सिरोसिस जइसन खतरनाक बेमारी होला. दारू पीये वाला 18 परसेंट लोग खुदे आपन जान ले लेला. माने आपन हत्या अपने क लेला. शराब पियला से 18 परसेंट लोग आपस में लड़ाई-झगड़ा करेला. दारू पियला से दुनिया भर में 27 परसेंट रोड एक्सीडेंट होला. मुंह में कैंसर के जेतना ममिला होली सन, ओइमें 26 परसेंट दारू के पावल गइल बा. पेट के 37 परसेंट बेमारी दारू से होला. टीबी के मरीज में 20 परसेंट ऊ होले, जे दारू पीयेला.\nमार बढ़नी अइसन लखुत के\nमार बढ़नी रे ! जब दारू एतना खराब बा मलिकार त काहें लोगवा एह लखुत के तेयागत नइखे. नीतीश जी के बतिया त हमरो नीक लगुए. अपने जवार में अबे ले पांच-छह आदमी दारुए पीयला से जवानिये में मरल बाड़े. ई त आंख से देखल बा. केतने घर बरबाद भइली सन एह दारू के कारने. बड़का बड़का जिमदार (जमींदार) लोग सगरी खेत बेच के पी गइल. ओह लोगन के घर के लड़िका आज एने-ओने नोकरी खातिर छिछियात फिरतारे सन. बा त ई सचहू बेजांय चीज मलिकार, बाकिर जब केहू चूल्हा में मूड़ी झोंके पर अड़ल होखे त केहू का क सकेला. एगो बात हमरा अबहीं ले ना बुझाइल मलिकार कि दारू जब एतना खराब बा त मुलुक भर में एकरा के बनावल-बेचल काहें नइखे रोक दिहल जात. बड़की मोदी जी के गुजरात में बिहारे अइसन दारूबंदी बा, बाकिर लोग बतावेला कि ओइजा नांव खातिर रोक बा. सगरी जगहा बिकाला आ पीये वाला पीयेला. मोदी जी कई गो अइसन काम कइले बाड़े, जवन अबे ले ना भइल रहल हा. दारू बनावल-बेचल भी मुलुक भर में रोक दीते त सचहूं समाज सुधर जाइत. पाती लमहर हो गइल मलिकार. रउरा पढ़े के टाइमो मिली कि ना. एह से बाकी अगिला पाती में.\nFIRST PUBLISHED : December 29, 2021, 16:47 IST


कन्नौज उपचुनाव खातिर तीन गो परचा सही – टटका खबर\nलोकसभा के कन्नौज सीट पर होखे जात उपचुनाव खातिर दाखिल तीनो उम्मीदवार के परचा सही मिलल बा. मुख्यमंत्री अखिलेश यादव के इस्तीफा से खाली भइल एह सीट से उनुकर पत्नी डिम्पल यादव के उम्मीदवार बनावल गइल बा. डिम्पल का खिलाफ कांग्रेस आ बसपा उम्मीदवार देबे से इंकार कर दिहलें जब कि भाजपा उम्मीदवार देबे के नौटंकी कर के रहि गइल. आखिरी घंटा में एगो उम्मीदवार के एलान भइल जे परचा ना भर पवलें. अब डिम्पल का खिलाफ मैदान में अजय कटियार आ दशरथ शंखवार रहि गइल बाड़न. नाम वापसी के तारीख नौ जून ले बा. अगर ओह दिन ले ई लोग मैदान में रहि गइल त चुनाव करावहीं के पड़ी.\nTags: कन्नौज उपचुनाव, डिम्पल यादव


Saiyan Arab Gaile Na Khesari Lal Yadav Bhojpuri Movie Review Bhojpuri Film Review – होली पर रिलीज भइल खेसारीलाल के फिल्म ‘सइयां अरब गइले ना’\nBhojpuri Film Review – होली पर रिलीज भइल खेसारीलाल के फिल्म ‘सइयां अरब गइले ना’\nफिल्म के टाइटल खेसारी के ही एगो हिट गाना ‘सइयाँ अरब गइले ना’ से लिहल बा. इ गाना खेसारी के करियर के एगो माइलस्टोन गाना कहल जा सकेला काहें कि एकरा बाद खेसारी के लोकप्रियता तेजी से बढ़ल. एमें उनकर लौंडा नाच के लोग चाव से देखल आ बाद में ई खेसारी के सिग्नेचर स्टाइल बन गइल जेकरा के अभियो खेसारी भुनावत रहेलें.\nLast Updated: March 30, 2021, 3:22 PM IST\nइहे शेर फिल्म के हीरो बोलत बा. अइसन एगो अउर शेर बा,\nइ दुनू शेर पढ़ के पता त चलिए गइल होई कि फिल्म के कहानी एगो लव स्टोरी बा आ प्रेमी अपना प्रेमिका के पावे खातिर कुछओ करे के तइयार बा. प्रेमिका के अपना हीरो पर ऐतबार बा. फिल्म के नाम ह ‘सइयाँ अरब गइले ना’ आ प्रेमी के भूमिका में बाड़ें खेसारीलाल यादव अउरी प्रेमिका के भूमिका में बाड़ी काजल राघवानी. इ फिल्म भोजपुरी में बनल बा आ होली के त्योहार पर यूपी बिहार के सिनेमाघर में रिलीज भइल ह. हालांकि कोरोना के बढ़त प्रकोप के चलते सिनेमाघर में ऑक्यूपेन्सी कम बा. त अब आवे वाला सप्ताह निर्धारित करी कि भोजपुरिया क्षेत्र में काफी लोकप्रिय खेसारी लाल के इ फिल्म केतना लोग देखलस.\nफिल्म के टाइटल खेसारी के ही एगो हिट गाना ‘सइयाँ अरब गइले ना’ से लिहल बा. इ गाना खेसारी के करियर के एगो माइलस्टोन गाना कहल जा सकेला काहें कि एकरा बाद खेसारी के लोकप्रियता तेजी से बढ़ल. एमें उनकर लौंडा नाच के लोग चाव से देखल आ बाद में ई खेसारी के सिग्नेचर स्टाइल बन गइल जेकरा के अभियो खेसारी भुनावत रहेलें. फिल्म के नाम उनके हिट गाना पर रखला के पीछे के रणनीति भी इहे बा कि दर्शक के लुभावल जा सके. बाकिर फिल्म लोगन के केतना लुभाई ई त बाद में पता चली.\nफिल्म के निर्माण यशी फिल्म्स कइले बा बाकिर एह में तीन गो निर्माता बाड़ें, अभय सिन्हा, प्रशांत जम्मूवाला आ अपर्णा शाह. फिल्म के शूटिंग दुबई के सुंदर लोकेशन पर भी भइल बा. फिल्म के लेखक भोजपुरी सिनेमा खातिर लगभग 80 गो फिल्म लिख चुकल मनोज के. कुशवाहा बाड़ें. एकर निर्देशक प्रेमांशु सिंह बाड़ें जे भोजपुरी के कई गो सफल फिल्म दे चुकल बाड़ें. फिल्म के संगीत ओम झा के बा.\nहीरो एगो साधारण परिवार से बा. एक बेर साइकिलिंग करत में ओकर टक्कर हिरोइन से अचके हो जाता आ टकरइला के बाद का होला, रउरा जानते बानी. धीरे-धीरे अंखलड़उअल से शुरू होके दिल लगउअल तक बात पहुँचता बाकिर मुश्किल ई बा कि हिरोइन अमीर बाप के दुलरी बेटी बाड़ी आ हीरो गरीब त दुनू के क्लास में काफी अंतर पड़ जाता. हिरोइन के मामा जवन फिलिम में कॉमिक रिलीफ़ खातिर रखल गइल बाड़ें (ई आजमावल फार्मूला बा कि मुख्य विलेन के साला जरूर मसखरा होला जे गंभीर दृश्यन में भी कॉमेडी लिआवत रही), उ अपना भगिनी के हीरो के साथे देख लेतारें अउर घर पs बता देतारें. बाप बेटी खातिर बहुत फिक्रमंद रहता, जाहिर बा उ बेचैन हो जाता. लेकिन, जब ओकरा पता चलता कि दुनू एक दोसरा के बहुत प्यार करेलें त उ हीरो से डील करsता. डील होता कि हीरो 15 दिन में 15 लाख रुपया कमा के लिआई त बाप हिरोइन के बियाह ओकरा से कर दी. हीरो बड़ा फेर में पड़sता. बाकिर कसहूँ जोगाड़-तोगाड़ कs के दुबई कमाए चल जाता. उहाँ जाता त ओकरा कवनो कामे नइखे मिलत. तले ओकरा जिनगी में एगो अमीर लइकी आवत बिया आ ओकरा के बड़ बड़ जगह के सैर करावत बिया. दरअसल उ लइकी हीरो के फाँसे आइल बिया जवन बाद में पता चलत बा. हीरोइन के बाप असल में हीरो से अपना लइकी के बियाह नइखे करे के चाहत, एही से झूठमूठ के डील करके ओकरा के रास्ता से हटावत बा आ एने लइकी के बियाह कहीं और करे के तइयारी करत बा. हीरो दुबई में फंस गइला के बाद कइसे अपना वतन वापस लवटत बा, कइसे उ अपना प्रेमिका के पावत बा आ कइसे ओकरा बाप के प्रपंच के जवाब देता आ ओकर विचार बदलत बा, इहे फिल्म में आगे देखावल बा. ई देखे खातिर दर्शक के सिनेमा घर में जाए के पड़ी.\nफिल्म के संगीत ओम झा के बा आ गीत कई गो गीतकार लोग लिखले बा. गीत कवनो जुबान पर चढ़े वाला नइखे. हाँ कुछ समय तक थिरका जरूर सकेला. फिल्म के एगो गाना ‘जब पटना वाली ने दिल तोड़ा तो पटाया गुजरात वाली को’ बड़ा वायरल होता अउरी विवाद के कारण भी बनल बा.\nफिल्म के निर्देशन प्रेमांशु सिंह के बा जे खेसारी के साथ लगभग आधा दर्जन फिल्म कर चुकल बाड़ें. उनकर खेसारी के साथे एगो फिल्म बलम जी आई लव यू काफी सफल फिल्म रहल. निर्देशक रोमांटिक कॉमेडी के साथे एक्शन के छंवक वाला फिल्म बनावेले आ एह फिल्म में भी उनके उहे अंदाज लउकल बा. खेसारी के जवन टिपिकल कॉमेडी स्टाइल होला ओकरा से इतर दृश्य के बनावल गइल बा. फिल्म में अभिनय जेकर सराहे वाला बा उ हिरोइन के बाप के बा बाकिर शुभी शर्मा भी ठीक लागत बाड़ी. काजल आ खेसारी जइसन करेला लोग ओइसने कइले बा लोग. फिल्म के नायक-नायिका के केमिस्ट्री कुछ खास जमल नइखे जबकि दुनू जाना के जोड़ी के लगभग दू दर्जन से ऊपर फिल्म आ चुकल बा.\nफिल्म कुछ खास कमाल नइखे देखवले बाकिर दुबई के लोकेशन बड़ा सुंदरता से देखावल गइल बा जवना खातिर छायाकार सरफराज खान के सराहे के चाहीं. फिल्म खेसारी के फैन सब के ध्यान में रख के बनावल गइल बा.\n( लेखक मनोज भावुक भोजपुरी भाषा और सिनेमा के जानकार हैं.)


Caution-Khaini-tobacco is very harmful for health it causes cancer Bhojpuri: कैंसर दीही, दांत गिराई भाई जी, भुलाइयो के खैनी मत खाईं जी!– News18 Hindi\nBhojpuri: कैंसर दीही, दांत गिराई भाई जी, भुलाइयो के खैनी मत खाईं जी!\nभइल ई कि अधेड़ उमिर के एगो धोती-कुरता-बंडी पहिरले कवि मंचे पर कविता के आनंद लेत खइनी बनावत रहलन. पहिले देरी ले तरहत्थी पर रगरलन,फेरु उहंवें बइठल-बइठल फटके लगलन. बगल में बइठल एगो सूटधारी के जब छींक आवे लागल,त ऊ आपत्ति करत कहलन, 'भाईजी, ई का करत बानीं?' पढ़ीं आगे का जवाब मिलल...\nLast Updated : May 27, 2021, 19:04 IST\nभोजपुरी के एगो अंतरराष्ट्रीय स्तर के जलसा चलत रहे. साहित्य-संस्कृति से गहिर सरोकार राखेवाला देशी-विदेशी बुद्धिजीवियन के जमावड़ा रहे. कविसम्मेलन के आखिरी सत्र जारी रहे. सभे केहू किसिम-किसिम के कविता सुने आ सराहे में मगन रहे. मंच पर नामी-गिरामी कवि-कवयित्रियन के भरमार रहे. कविता पर 'वाह-वाह','का कहे के' जइसन शाबाशी के सुर गूंजत रहे. तलहीं मंच के एगो हिस्सा से हल्ला-गुल्ला होखे लागल.\nभइल ई कि अधेड़ उमिर के एगो धोती-कुरता-बंडी पहिरले कवि मंचे पर कविता के आनंद लेत खइनी बनावत रहलन. पहिले देरी ले तरहत्थी पर रगरलन,फेरु उहंवें बइठल-बइठल फटके लगलन. बगल में बइठल एगो सूटधारी के जब छींक आवे लागल,त ऊ आपत्ति करत कहलन,'भाईजी, ई का करत बानीं?'\n'खइनी बनावत बानीं. रउओं लेबि का? 'ऊ सहज ढंग से जवाब दिहलन.\n'ई त हम देखते बानीं कि रउआं खइनी बनावत बानीं! बाकिर हमरो इहे सवाल बा,\nका इहवां खइनी बनावल उचित बा? का रउआं एह मंच के गरिमा के इचिकियो खेयाल नइखे?'सूटधारी मने-मन खिसिआत पुछलन.\n'उचित-अनुचित रउएं ढेर बुझाला का?'\n'हमरा कहे के माने ई बा कि स्टेज से बहरी जाके रउआं खइनी बना आ खाके इहवां आ जइतीं!'\n'हम काहें कतहीं जाईं! जेकरा दिक्कत बुझाता,ऊ खुद इहां से हटि जाउ भा मंच से उतरि जाउ!'\nसूटधारी पिनपिना गइलन आ उहां से उठिके सोझे अध्यक्ष जी का लगे जाके शिकाइत करत कहलन,'अध्यक्ष जी,हऊ देखीं! मंच पर हऊ अदिमी सुर्ती बनावत बा आ सबके डिस्टर्ब करत मंच के गरिमा के ठेस पहुंचावत बा.'\n'आरे भाई,काहें खिसिआत बाड़ऽ? इहवां खइनी कवनो निसा ना मानल जाला. ई त भोजपुरियन आ भोजपुरिया संस्कृति के पहिचान ह!' फेरु ऊ ओने मुंह कऽके कहलन,'आरे भाई,खइनी बनाके तनी हमरो के दीहऽ!'\nफेरु का रहे! सूटधारी पिनपिना के उहवां से भागत कहलन,'जेकर ईस्सर अइसन, ओकर दलीद्दर कइसन!'\nआग बबूला होत सूटधारी संयोजक से जाके शिकाइत कइल चहलन, बाकिर उन्हुकर ई देखिके घोर अचरज भइल कि ऊहो खइनिए बनावत कविता सुनत रहलन. जहवां सइ गो कसाई, उहवां एगो के का बसाई! उहां त गोल के गोल मथमहोरे रहे!\nसांचो, भोजपुरिया समाज में खइनी के पइसार जन-जन में साफ झलकेला. जहवां पहुंचे भोजपुरिया, उहवां पहुंचे खइनी. उहे खइनी, जवन कतहीं सुर्ती कहाले, त कतहीं तमाकू. लोग कहेला कि सुर्ती खाते मन-मिजाज में फुर्ती आ जाला.\nसंस्कृत साहित्यो में तमाकू के चरचा आवेला. कहल गइल बा कि जइसे गंगा के तीन गो धार त्रिवेणी भा त्रिवाहिनी कहाला, ओही तरी तमाकू के तीन गो धार होला. पहिलका धार होला खइनी खाके थूकेवालन के. दोसरका धार हुक्का गुड़गुड़ावे वालन के होला. तिसरका धार नाक में नस लेबेवालन के बा. एह तरी तमाकू खाइल,पीयल आ सूंघल जात आइल बा. संस्कृत के ऊ रोचक श्लोक बा-\nकचित् थुकिया, कचित् हुकिया\nतमालस्य त्रयं धारा\nयथा गंगा त्रिवाहिनी!\nकइसन कल्पना बा कवि के! पतितपावनी गंगा के तुलना तमाकू से! हालांकि भोजपुरिया इलाका में तमाकू के खेती ना होला. ई उपजेला बिहार के वैशाली, पच्छिमी उत्तर प्रदेश आ दोसर हलका में, बाकिर जहवां-जहवां भोजपुरिया जालन,खइनी उहवां पहिले पहुंचि जाला.\nपहिले बूढ़ पुरनिया मरद-मेहरारू हुक्का में तमाकू भरिके आगी धऽके गुड़गुड़ावत रहत रहलन. लोग चुनौटी में एक ओरि चूना राखेला आ दोसरा ओरि टूंगिके खइनी. खइनी खाएवाला बायां तरहत्थी पर खइनी धऽके ओमें पहिले चूना मिलावेला,फेरु दहिना हाथ के अंगूठा से खूब मीसि-मीसिके मिलावेला. आखिर में दूनो तरहत्थी से ताल मिलावत फटकेला. तब जाके खइनी खाए खातिर तय्यार हो जाला आ चुटकी से ओठ-दांत का बीचे दबा लिहल जाला. खाएवाला कहेला कि जब अस्सी हाली चुटकियाके खइनी-चूना मीसल जाला आ नब्बे बेर ताल देके फटकल जाला, तब जाके जानदार खइनी बनेले-\nअस्सी चुटकी, नब्बे ताल\nतब देखऽ खइनी के हाल!\nबाकिर आजु के पीढ़ी के ई फार्मूला पसन नइखे. ऊ त कहेलन कि चूना के फटकिके बहरिआवे के जरूरत नइखे. अस्सी चुटकी त दीं, बाकिर ताल मत दीं,तब खइनी के करामात देखीं-\nअस्सी चुटकी, ना दे ताल\nखइनी के अतना शोहरत मिलल रहे कि अदिमी त अदिमी, चिरई-चुरुंगो पर खइनी के असर देखावल गइल रहे. एगो भूअर रंग के पीयर ठोर वाली चिरई मइनी के भूअर रंग के खइनी से जोड़िके एगो लोकगीत लरिकन के जबान पर चढ़ल रहे-\nमइनी खाले खइनी\nबकुलवा खाला पान,\nमइनी के सात बेटा\nमइनी चलेले उतान!\nस्कूल में जब मैना,सुनैना दूगो बहिन पढ़त रहली लो,त लरिका ओही गीत में जोड़-घटाव कऽके दूनो के रिगावऽ स-\nसुनइनी खाले पान,\nबस्ता में दूनो\nदूनों चलेले उतान!\nलरिकाईं के एगो अउर घटना खइनी से जुड़ल बा. एगो मरखहवा पंडी जी रहनीं.\nलरिकन से खइनी बनवा के खासु आ गाहे-बगाहे बेंतो बरिसावल करसु. बाकिर एक दिन जब ऊ स्कूल में अइलन,त देवाल प लिखल तुकबंदी पर उन्हुकर निगाह परल.\nकेकर कारिस्तानी हऽ ई?ऊ एक-एक कऽके सभसे सवाल कइलन कि केकर हरकत हऽ,बाकिर किछु पता ना चलि पावल. ऊ तुकबंदी रहे-\nसट-सट इहां बेंत बरिसावल छोड़ीं पंडी जी,\nलइकन से खइनी बनवावल छोड़ीं पंडी जी!\nअगिला दिने सांचो एगो बदलाव लउकल रहे. पंडी जी खइनी खाइल छोड़ि देले रहलन.\nखइनी खाएवाला मानेला कि खइनी से ताजगी आवेला आ तन-मन तरोताजा हो जाला. नींन टूटि जाला आ दिमाग़ क्रियाशील बनल रहेला. ऊ लोग मशहूर गणितज्ञ गोरख बाबू के उदाहरण देला,जे खइनी के दीवाना रहलन आ खइनिए से उन्हुका दिमाग के तेजस्विता बनल रहल.\nऊ लोग इहो कहेला कि खइनी खाएवाला के दांत में पायरिया ना होला आ दांतदर्दो से निजात मिलेला.\nबाकिर तमाकू सेवन करेवाला एह बात के भुला जाला कि खइनी मोती नियर उज्जर दांत के करिया बना देले आ एक-एक कऽके मए दांत झारि देले. मुंह के कैंसर नियर जानलेवा बेमारी एकरे देन ह. हालांकि बनल-बनावल खइनी के पुड़िया पर मुंह के कैंसर के फोटो आ हिदायत दूनों रहेला, बाकिर तबहूं 'मूरख हृदय न चेत,जो गुरु मिलहिं बिरंचि सम'!\nखइनी खाएवाला जहां-तहां थूकत फिरेला आ सरेआम गंदगी-प्रदूषण फइलावे में ओकरा इचिकियो अहस ना लागे. मुंह के बदबू के त कहहीं के नइखे. हालांकि गांजा एकरो से भयावह निसा ह,बाकिर गांजा पिएवाला अपना के राजा से कम ना बूझे आ खुद प इतरात कहेला-\nगांजा पिए राजा, बीड़ी पिए चोर\nखइनी खाला चेताया,थूके चारू ओर!\nलोग कहेला कि खइनी एक-दोसरा के जोड़ेले आ एकरे मार्फत भोजपुरिया संस्कृति के फइलाव होला. खइनी बनावत देखिके अनजानो मनई दोस्ती के हाथ बढ़ावेला आ एक-दोसरा से नेह-नाता प्रगाढ़ बनावेला.\nबाकिर ई कुल्हि निसाखोरन के कुतर्क होला. तमाकू कवनो हाल में सेहत, समाज आउर मनुजता खातिर वरदान ना हो सके. ई त अभिशाप ह आ अभिशापे रही. ई सुसंस्कारित समाज के ना,अपसंस्कृति आ प्रदूषण के निशानी ह. एसे एकरा से दूर रहीं आ समाज के हर तबका के दूर राखीं.\nअंत में हम कहल चाहबि-\nखइनी खाके जनि करीं, आपन दांत खराब\nजवन दांत मोती मतिन,हो जाई बरबाद\nहो जाई बरबाद, थूकि गंदगी बढ़ाइब\nझरि जाई सभ दांत,बताईं, कइसे खाइब\nमुंह के कैंसर के उपाय काहें के कइनी\nअबहूं से हरदम खातिर अब छोड़ीं खइनी.\n(लेखक भगवती प्रसाद द्विवेदी वरिष्ठ साहित्यकार हैं. यह उनके निजी विचार हैं.)


अंजन टीवी पर नया शो “गुनहगार” – Anjoria\nअंजन टीवी पर नया शो “गुनहगार”\nAug 30, 2014 अंजन टीवी, गुनहगार\nभोजपुरी चैनल अंजन टीवी अपना दर्शकन खातिर एगो नया क्राइम शो ले के आइल बा जवना के नाम ह – ‘गुनहगार’. ई शो उत्तर प्रदेश, बिहार आ झारखण्ड में होखे वाला अपराध पर टिकल बा.\nअंजन टीवी के शो का बारे में कहना बा कि एह शो के देखावे के मकसद बा अपराधियन में डर पैदा कइल आ दर्शकन के जागरूक बनावल. ‘गुनहगार’ के प्रोड्यूसर हउवें अमित श्रीवास्तव अउर अमान मिर्ज़ा, निर्देशक मनीष खन्ना आ लेखक मनोज भावुक. आ एह शो के परिकल्पना आ मार्गदर्शन देत बाड़ें अंजन टीवी के चैनल हेड अंशुमान त्रिपाठी.\n‘गुनहगार’ के प्रसारण 1 सितम्बर से सोमार से बियफे ले रात दस बजे से होखल करी.\n(अंजन टीवी विज्ञप्ति)


भोजपुरी सिनेमा के साल भर के लेखा जोखा – Anjoria\nDecember 16, 2013 Editor मनोरंजन 0\nपरदा का जगहा मैदान पर लागल चउका छक्का\nभोजपुरी सिनेमा जगत खातिर साल २०१३ यादगार रही. एह साल भोजपुरी सितारन के टीम “भोजपुरी दबंग” पहिला बेर सेलीब्रेटी क्रिकेट लीग के हिस्सा बनल आ एकरा सितारन के चउका छक्का बहुते लोग के नींद उड़ा दिहलसि.\nएही साल मनोज तिवारी अपना गाँवे अतरवलिया में क्रिकेट स्टार सचिन तेंदुलकर के मंदिर बनववलन.\nमनोज तिवारी समेत अनेके फिल्मी हस्तियन के राष्ट्रपति प्रणव मुखर्जी का हाथे सम्मानित कइल गइल.\nपिछला चुनाव में सपा के साथ रहल मनोज तिवारी एह साल भाजपा में शामिल हो गइले. भाजपा एह साल चार राज्यन में भइल चुनाव में जबरदस्त जलवा देखवलसि.\nएह साल जानल मानल भोजपुरी अदाकारा रिंकू घोष आपन जलवा देखवली अजय देवगन के हिंदी फिलिम “हिम्मत वाला” में आ कलर्स के शो “पम्मी प्यारेलाल” में.\nफिलिमन के हिसाब से बीतत साल कुछ खास ना रहल. जवना बड़की फिलिमन आ सितारन से उमेद रहुवे सभे निराशे कइल. कुछ फिलिम अपना दाम का चलते असफल भइली स. स्टार नायकन के बढ़ल दाम से फिलिमन के लागत अतना बढ़ गइल कि ओकरा के वसूलल मुश्किल हो गइल. एकर नायाब नमूना रहल तीन गो सितारन के फिलिम “गंगा जमुना सरस्वती” आ “देश परदेश”. एह फिलिमन में बढ़िया अभिनय का बावजूद फिलिमन के उमेद जइसन आमदनी ना भेंटाइल.\nएह साल रिलीज नया सितारन वाली फिलिम “प्रेम दिवानी” आ “जीना तेरी गली में”, अउर “तुही तो मेरी जान है राधा” सफलता के इतिहार रच दिहली सँ.\nगायक से नयका नायक बनल राकेश मिश्रा के ले के बनल निर्माता डा॰ सुनील आ निर्देशक दिनेश के फिलिम “प्रेम दिवानी” दर्शकन के दिवाना बना दिहलसि. निर्माता निर्देशक राज कुमार पांडे के फिलिम “जीना तेरी गली में” आ “तू ही तो मेरी जान है राधा” मुरझाइल चेहरन प चमक लिआ दिहलसि. फिलिम समीक्षको एह फिलिमन के तारीफ कइले आ दर्शको लोग से भरपूर प्यार मिलल.\nबाक्स आफिस प मिलल सफलता के लिहाज से एह साल के सबले बड़ हिट फिलिम रहली स “प्रेम दिवानी”, “तूही तो मेरी जान है राधा”, आ “जीना तेरी गली में”. एकरा अलावे “दिलेर”, “रानी चलल ससुराल”, “सपूत”, “विराज तड़ीपार” “कसम वर्दी के” खास रहली सँ.\nसबले बड़हन फ्लॉप फिलिमन में “देश परदेश” रहल जवना में पवन सिंह आ धमेन्द्र जइसन स्टार आ कुमार विमल जइसन निर्देशक का बावजूद यूपी मे इ फिलिम बमुश्किल एक हफ्ता चल पावल.\nएह साल भोजपुरी स्टारन के शानदार पारी देखे के ना मिलल. धड़ाधड़ फिलिमन के लाईन लगाए वाला सुपर स्टार दिनेश लाल यादव के एऋ साल के यादगार फिलिम रहल “दिलेर”. “दुल्हे राजा” के दर्शक नकार दिहले आ “इज्जत” अउर “वर्दी वाला गुंडा” सेमी हिट रहली स.\n“तेरी कसम” के कामयाबी खेसारी लाल यादव का जादू बरकरार रखलसि आ उनकर यादगार फिलिम रहल “सपूत”. विराज भट्ट के “तू ही तो मेरी जान है राधा” दर्शकन के दिल जीतलसि त “इ कईसन प्रथा” आ “कसम वर्दी के” फिलिमन के सफल मानल जा सकेला.\nएह साल रविकिशन के भोजपुरी फिलिम कमे देखे के मिलली सँ. उनकर “धुरंधर” दर्शकन के दिल जीतलसि. रविकिशन हिंदी फिलिमन में पूरा व्यस्त बाड़न.\nआदिशक्ति इंटरटेनमेंट आ दिनेशलाल यादव निरहुआ के कंपनी निरहुआ इंटरटेनमेंट हाथ मिलवली स आ अब नया चमत्कार करे का तइयारी में बाड़ी सँ.\nएह साल मेगा स्टार मनोज तिवारी आ जानल मानल निर्देशक राजकुमार पांडे पहिला बेर साथे अइले फिलिम “देवरा भइल दिवाना” खातिर.\nचर्चित निर्देशक राजकुमार पांडे अपना फिलिम “खून भरी मांग” ला रिंकू घोष के नायिका साईन कइलन. एहमें पाखी हेगड़ेओ नायिका बाड़ी.\nनंबर वन खलनायक संजय पांडे के जलवा एहू साल कायम रहल.\nरियल रंगबाज का नाम से मशहूर हैदर काजमी के फिलिम “प्रतिघात” कामयाबी के झंडा गड़लसि. दुबारा बिहार में लागल “बिगुल” फेरू सफल रहल.\nसुपर स्टार विनय आनंद के एह साल के कामयाब फिलिम रहल “खूनी दंगल”.\nएहू साल आयटम क्वीन का कुर्सी प सीमा सिंह बरकरार रहली आ लगभग हर दुसरका फिलिम में उनकर आयटम देखे के मिलल.\nसंगीत कंपनी वेव म्यूजिक एह साल अव्वल रहल आ हर बड़की फिलिम के संगीत अधिकार खरीदलसि.\nमहतारी का किरदारन में किरण यादव के जलवा बनल रहल.\nकुल मिला के कहीं त इ साल भोजपुरी सिनेमा ला असफलता के साल रहल.\n"राजा जी – आई लव यू" के मिलल शानदार सफलता


एक्शन रोमांस से भरल फिल्म ‘बजरंग’ – Anjoria\nभोजपुरी की सुपर डुपर हिट फिल्म ‘गईल भईंसियां पानी में’ आ ‘पायल’ का बाद निर्माता जीतेन्द्र प्रताप सिंह के नइकी फिल्म ‘बजरंग’ भोजपुरी वर्ल्ड में चरचा के विषय बा. कहल जात बा कि जबरदस्त एक्शन से भरल ‘बजरंग’ सफलता के जबरदस्त हंगामा मचाई. एकर प्रदर्शन जल्दिये बिहार समेत पूरा देश में होखे जात बा.\nफिल्म के कलाकारन में भोजपुरी सुपर स्टार पवन सिंह आ अक्षरा सिंह के मुख्य जोड़ी का अलावे संजय पांडे, जय सिंह, उमेश सिंह, रमेश दुबे, सीमा सिंह, वैभव राय आ मास्टर वरुण सिंह के खास भूमिका बा. निर्देशक हउवन नंद किशोर महतो. गुरुजी फिल्म्स इंटरनेशनल के बैनर तले बनल एह फिल्म के शूटिंग उत्तर प्रदेश आ बिहार के वास्तविक लोकेशनन पर भइल बा. निर्माता जितेन्द्र प्रताप सिंह के कहना बा कि ‘बजरंग’ में एक्शन का साथेसाथ रोमांस आ कॉमेडी के भरपूर मसाला बा. निर्देशक नंद किशोर महतो के कहना बा कि निर्माता दिल खोल के खरचा कइले बाड़े एह फिल्म पर. एह निर्देशक आ निर्माता जोड़ी के ई तिसरका फिलिम हवे. गीत जहांगीर आरजू, मुन्ना दुबे आ विनोद पासवान के लिखल, संगीत ओम झा के रचल आ कहानी संतोष मिश्रा के लिखल हवे.लोग के कहना बा कि ई एगो ब्लाक बस्टर फिल्म होखी.\nबिग बी आ जया बच्चन पूरा कइले "गंगादेवी" के शूटिंग


Do you know what else mango is called Read on to know Bhojpuri: का रउआ बता सकीं ना आम के अउर का कहल जाला? पढ़ब त इयाद आ जाई बचपना!– News18 Hindi\nआम चाहें कांच होखे भा पाकल, हर अवस्था में अपना ओरि लोगन के लुभा लेला. अगर अइसन ना रहित त राहि चलत-चलत अमराई में टिकोढ़ा लटकल देखि अचानके ओह पर ढेला भा झटहां ना फेंका जाइ. सायदे कवनो गांव होई, जहवां बगइचन के बाढ़ि के दिनन में भी पुलुई पर एगो पाकल आम देखि के चढ़े वाला वीर बालक ना होइहें.\nLast Updated : June 15, 2021, 14:54 IST\nएह बात से सायदे केहू इनकार करी कि फलन के राजा आम ना ह. आम में कुछु त खास बड़ले बा कि ओकरा के देखते संयमी से संयमी लोगन के मन के गील कई देला. हमनीं इहां के एगो बाबा के आम के लेके गजबे कहनाम रहे. सवाल पूछला के अंदाज में ऊ कहत रहले कि जेकरा आम देखि के लार ना चूए, मरदवा ऊ आदिमिए ह? आम चाहें कांच होखे भा पाकल, हर अवस्था में अपना ओरि लोगन के लुभा लेला. अगर अइसन ना रहित त राहि चलत-चलत अमराई में टिकोढ़ा लटकल देखि अचानके ओह पर ढेला भा झटहां ना फेंका जाइ. सायदे कवनो गांव होई, जहवां बगइचन के बाढ़ि के दिनन में भी पुलुई पर एगो पाकल आम देखि के चढ़े वाला वीर बालक ना होइहें.\nएह लाइन के लिखे वाला त करीब पैंतीस साल पहिले पुलुई पर दग-दग पीयर आम देखि के फेंड़ पर चढ़ि गइल रहे, आम के आहिस्ते से तूरियो लिहलसि, आ जइसहीं उतरे के तेयारी कइलसि कि आन्हीं आ गइल. ऊ दिन जब-जब यादि आवेला त गोड़ से लेकर कपार तक सिहरि जाला. एगो आम के लालच अइसन रहे कि करीब साठ फीट ऊंच फेंड़ के पुलुई पर चढ़ि गइल आ जइसहीं उतरे के भइल की आन्हीं में फेंड़ के पत्ता-पत्ता अइसे लचके लागल, जइसे लवंग के डाढ़ि. अब आदमी त बानर त ह ना कि कूदि-फानि के निकलि ली. खैर.. आम के एगो नाम रसालो ह-रसाल माने रस से भरल. ई बात आउर बा कि अब जमाना कलमी आम के बा, पारंपरिक बीजू आम कमे रहि गइल बाड़े स, बाकिर आम संगे रस अइसन जुड़ल बा कि ओह के रस से जूस बनावे वाला कंपनी के विज्ञापन में आम के गूदा के जिकिर ना होला, रसे के महिमा बेचाला.\nई रसे ह कि आम निमना-निमना लोगन के मुंह में पानी भरि देला आ केहू के पुलुई पर चढ़े खातिर का उकसा देला त केहू के झटहा मारे खातिर, आ जे ई दूनों ना कई पावेला, ऊ कीनि के खाला. आम करीब चार महीना में तेयार होला. बसंत पंचमी के बेरि जब खेत सरसों, मटर आ रहरि के फूल से छा जाले स, ओह घरी आमो गदरा जाला. माहौल के मदमस्ती में मोजरि के गंध के कम योगदान ना होला, तबे नु कहल गइल बा-\nआमवा मोजराई गइले\nमहुआ फुलाइल मन अगराई गइले ना.\nदेह नेहिया के रस में\nरसाई गइले ना.\nआम तैयार होला निछछ गरमी में, रोहिणी नक्षत्र में बरखा भइल ना कि आम पाकल शुरू हो जाला, इहे ऊ दिन होला, जब कउआ, कोइलरि आ तमाम चिरई-चुरूंग आम पर टूटि पड़ेले. ओह घरी आम के रखवारी के मेहनति बढ़ि जाला.\nआम रसाल भले हउए, बाकिर ऊ लोकरंग के मर्म के अभिव्यक्त करे के भी दर्दीला जरिया बा. बेटी के बियाह के बेरि गवाए वाला सहाना में बेटी के दरद के जरिया आमे बनल बा,\nअमवा से मीठ महुइया ए बाबा\nआरे बाबा महुआ में लागि गइले कोच\nसजन लोगवा घेरि अइले ना...\nबेटी के विदाई के बेरि जब ई गीति गवाला त निमन-निमन कठकरेज के आंखि पानी-पानी हो जाले.. बेटिए से जुड़ल आम के लेके एगो अउरू लोकगीत बा, एह में बतावल बा कि बेटी के बाप आम के काताना फेंड़ लगवले बाड़े, बाकिर बेटी के बिदा भइला के बाद ओकर कवनो मोल नइखे रहि गइल-\nएक सौ अमवां लगवनीं, सवा सौ जामुन हो.\nतबहूं न बगिया सोहावन,\nएक रे कोइलरिया बिना ना.\nएह गीत में कोइलरि बेटी के प्रतीक बिया. ई संजोगे बा कि आम सवाद के दोसर नाम बा, ओकर फेंड़ निछछ गरमी से बचावे वाला छांह के जरिया बा, बाकिर ओकर सौंदर्य के कवनो मतलब बेटी बिना नइखे. बेटी आम के बगइचा के चिरई होले. सायेद इहे वजहि बा कि भोजपुरी के ज्यादातर ओहि लोकगीतन में आम के चर्चा बा, जवना धिया पर केंद्रित बा.जइसे एह के देखीं.\nधिया बिनु सून ऊँगनवा ए बेटी\nकाहे बिनु सून ऊँगनवा ए बाबा, काहे बिनु सून लखरांव\nकाहे बिनु सून दुअरवा ए बाबा, काहे बिनु पोखरा लहार.\nधिया बिनु सून ऊँगनवा ए बेटी, हंस बिनु पोखरा हमार.\nकइसे के सोहे ऊँगनवा ए बाबा, कइसे सोहे लखरांव\nकइसे के सोहे दुअरवा ए बाबा, कइसे सोहे पोखरा तहार.\nधरम से ऐ बेटी, बेटी उपजिहें, सेवा से आम तइयार\nतपता से ए बेटी, पुतवा भेंटइहें, दान से हंसा मंझधार.\nका देइ बेटी समोधव ए बाबा, का देइ अमवा के गाँछ\nका देइ पुतवा समोधब ए बाबा, का देइ समोधब लखरांव\nइहां ई बतावल जरूरी बा का आम के छोट-मोट बगइचा के अमराई कहल जाला आ बड़का बगइचा के लखरांव.. ई ठीक बा कि पाकल आम के सवाद सबके लुभावेला..बाकिर एकर कांच रूप के कम आकर्षण नइखे. जब मोजरि में फल लागेला त ऊ बहुते महीन होला. ओकरा के भोजपुरी में सरसई कहल जाला. सरसई माने सरसो आताना बारीक. धीरे-धीरे बढ़ि के ई टिकोढ़ा बनि जाला आ ओह टिकोढ़ा के पुदीना पत्ता, अदरख, लहसुन डालि के सिलवटि पर जवन चटनी पिसाला, ओकर सवाद त पूछहिं के नइखे. दाल-भात होखे भा रोटी-तरकारी भा दुपहरिया खानी सतुआ के खवान, चटनी सबके रस बढ़ा देले.\nएह टिकोढ़ा के छिलि-काटि के मोटे-मोटे कूंचि के ओह में हरदी, तेल, पिसल सरसों, लाल मरीचा आ नून डालि के घामा पकावल जाला. ओह के कूंचा कहल जाला, कूंचला से बनल कूंचा, जवना के अचार के बाल रूप कहल जा सकेला.\nकांच आम के अचार से के नइखे परिचित, बाकिर एकर खटमीठिया भी बनेला, खट-मिठ ई चटनी भोजपुरी काज-परोज-भोज के महत्वपूर्ण आइटम ह. आम के छीलि –काटि के पंचफोरन से छंवकि के ओह में गुर आ नून डालि के पकावल जाला. तेजपता आ पंचफोरन से तड़का के बीच बनल चाशनी में पाकल आम के फांकी के खटमीठ चटनी, ओह.\nकांच आम के फांकि काटि के सुखा के साल भर खातिर रखल जाला, एही के जब पीसि दियाला त ऊ अमचूर कहाला. अमचूर के तरकारी-चटनी में तब इस्तेमाल कइल जाला, जब आम के सीजन ना होला. अब त आम खाए के तरीका हो गइल बा फांकि में काटि के खाइल. बाकिर पहिले ओह के खाए के अलगे स्वैग रहे. अबहियों आम के गढ़ बनारस, मिथिलांचल, मलीहाबाद में आम बाल्टी में भेंवाला आ खाली ओकरे भोज होला. जे जाताना खा लेऊ, आम के असल खवइया उहे होला, जे चोंप गारि लेला आ ओकर साइड इफेक्ट ओकरा ना होखे. बाल्टी में आम भेंवला के वजहि ह, ओकर गरमी निकालि दिहल. कहलो जाला कि आम भलहिं पाकि गइल होखे, लेकिन ऊ फायदा तबे करेला, जब पहिलका बरसाति के बाद खाइल जाला. पहिलका बारिस के बाद पाकल आम के सवादे अलग होला.\nभोजपुरिया समाज में आदरा नक्षत्र में पुड़ी, खीर आ आम खाए के अलगे परंपरा बा. गांव से बड़की माई, मइया, चाची के फोन जब आदरा नक्षत्र में सहर में रहे वाली दुलहिन किहां आवेला त ओह में हाल-चाल पूछला आ दुख-दरिदर बांटला के बाद ताकीद होला, “दुलहिन, फलानां दिने आदरा बीति जाइ, पुड़ी-खीर बना के आम संगे लइकन के ओह के पहिले खिया दिह.” पाकल आम के रस निकालि के पहिले घर-घर अमावट बनत रहल हा. ओह रस के साफ कपड़ा पर फइला के घामा सुखावल जात रहल हा. जब आम के सीजन बीति जाइ त अमावट निकलात रहल हा आ ओकरा के पानी में भेंई के रोटी संगे खाइल जात रहल हा. अमावट त अबो बनता, बाकिर अब ऊ घरऊं कम, फैक्टरी में ढेरे बनता. आ ओकरा के बाजार अमावट ना, आमरस कहता.\nपाकल आम के खइला के बाद ओकर अंठीली घूरा पर फेंकाति रहल हा. सावन के मेह बरसला के बाद ओह अंठीली में से आताना मोलायम बैंगनिया रंग के आंकुर फूटेला. ऊ जब धीरे-धीरे जब पौधा बनेला त ओकर चिकनाई आ मुलायमियत जइसे मन मोह लेला. ओकरा के भोजपुरी में मोला कहल जाला. एहि से भोजपुरी में मोला के एगो अर्थ सुकुमारो हो गइल बा.. आम भारतीय समाज आ संस्कृति के अइसन अंग बा कि चाहे मुअला के बाद के श्राद्ध कर्म होखे भा पूजा-पाठ, बिना आम के पल्लो के होइए ना सकेला, पल्लो माने आम के पतई. पूजा-पाठ में आमे के सूखल लकड़ी से तैयार आगी में हवन होला. माने आम सबसे पवितर पौधा, फेंड़ आ फल ह. (उमेश चतुर्वेदी वरिष्ठ पत्रकार हैं. यह उनके निजी विचार हैं.)


टटका खबर, बियफे, २९ जुलाई – Anjoria\nजुलाई 29, 2010 टटका खबर, भोजपुरी समाचार\nविपक्ष का हल्लागुल्ला का बीचे झारखण्ड में राष्ट्रपति शासन के संसद से स्वीकृति\nमहँगाई का खिलाफ काम रोको प्रस्ताव ले आवे का जिद्द पर अड़ल विपक्ष आ ओह पर अइसना प्रस्ताव ना आवे देवे पर अड़ल सत्ता पक्ष का चलते आजुवो संसद में हल्ला होते रह गइल. एही सब का बीच झारखण्ड में लगावल राष्ट्रपति शासन के बिना कवनो बहस के संसद के स्वीकृति दे दिहल गइल. ओहिजा कांग्रेस आ भाजपा दुनो सरकार बनावे में अपना के अक्षम बता दिहले रहुवे.\nहाजीपुर में एगो लड़िका के बेरहम पिटाई वाला मामिला में थानेदार के छुट्टी\nहाजीपुर के कटहरा पुलिस चौकी से एक किलोमीटर भितरे एगो जदयू नेता एगो लड़िका के बेरहम पिटाई कइले बाकिर थाना ओहिजा ना चहुँप सकल. बाद में घटना के वीडियो देखि के मुख्यमंत्री नीतीश कुमार तक सकता में आ गइलन आ मामिला पर कार्रवाई शुरु हो गइल. ओह नेता आ ओकरा साथियन के गिरफ्तारी त दू दिन पहिलही हो गइल बाकिर थानेदार के काल्हु निलंबित कर दिहल गइल. कहल गइल बा कि चौकी के सूचना तंत्र बहुते खराब रहे आ एकरा खातिर थानेदार के जिम्मेदार मानत निलंबित कर दिहल गइल बा.\nएगो बलात्कारी हत्यारा के कोर्ट से बरी कर दिहल गइल\nबुलंदशहर के नरसेना थाना के जलालपुर गाँव के कन्हैया पर एगो नौ साल के लड़की का साथे दुराचार आ ओकरा बाद हत्या कर देबे के आरोप रहुवे. ऊ एगो आदमी से खुदे सकरले रहुवे कि ब्लू फिल्म देखला के कुछ देर बाद ओहि उत्तेजना में ऊ ओह लड़की का साथे बलात्कार कर लिहलस आ बाद में मामिला दबावे खातिर ओकर गरदनो काट के मार दिहलसि. निचला कोर्ट से ओकरा के फाँसी के सजाय सुनावल गइल रहे बाकि इलाहाबाद हाईकोर्ट ओकरा के निर्दोष कह के रिहा कर दिहलसि. हाई कोर्ट कहलसि कि मामिला के ना त कवनो प्रमाण बा ना केहू चश्मदीद गवाह.\nअयोध्या के ले के राजनीति गरमावे के कोशिश शुरु\nअयोध्या मामिला में इलाहाबाद कोर्ट सुलह सफाई में लागल बा आ दोसरा तरफ लोग एह मामिला पर फेर से राजनीति गरमावे के कोशिश में लागल बा. जबकि कोर्ट आपन फैसला देरे से सही देबे करी आ ओकरा बाद जवना पक्ष का खिलाफ फैसला आइल रही ऊ सुप्रीम कोर्ट में जइबे करी जहाँ फेर ई मामिला बरिसन खातिर लटकल तय बा. भाजपा अबही एह मामिला पर कुछ नइखे बोलत बाकिर विश्वहिन्दू परिषद आ आरएसएस एकरा के गरमावे में लाग गइल बावे. एकरा खातिर १६ अगस्त से हनुमत शक्ति जागरण अभियान शुरु हो रहल बा.\nइंगलैण्ड कोहिनूर हीरा ना लवटाई\nइंगलैण्ड के प्रधानमंत्री डेविड कैमरुन कहले बाड़न कि भारत के कोहिनूर हीरा ना लवटावल जा सके. काहे कि अगर अइसनका होखे लागल त ब्रिटेन के सगरी संग्रहालय खाली हो जइहन स. कैमरून से ई सवाल दू दिन का भारत यात्रा पर आवे से पहिले कइल गइल रहे. कतना इमानदार जवाब रहल ई काहे कि इंगलैण्ड दुनिया के लूटिये के आपन महल खड़ा कइले बा. केकर केकर संपत्ति लवटाई!\n३१ देश के अधिकारी आज कामनवेल्थ गेम के सुरक्षा जचीहें\nअक्टूबर में दि्ल्ली में होखे जा रहल कॉमनवेल्थ गेम्स का दौरान सुरक्षा व्यवस्था कतना चाक चौबंद रही एकरा के जाँचे खातिर आजु ३१ देशन, जवना में पाकिस्तानो शामिल बा, के सुरक्षा अधिकारी आजु दिल्ली में जुटल बाड़े. आठ गो राष्ट्रप्रधान अपना आवे के पुष्टि कर चुकल बाड़े जबकि चार गो अउरी राष्ट्राध्यक्षन के आवे के संभावन बा.\nअस्पतालन आ बीमा कंपनियन का बीच के लड़ाई एक कदम अउरी बढ़ल\nदेश के बड़का अस्पतालन के मनमानी कम करे आ ओह लोग के नाजायज कमाई पर अंकुशा लगावे खातिर बीमा कंपनी चाहत बाड़ी स कि जवने उपकरण भा दवाई के जरुरत बा अस्पताल बता देव आ बीमा कंपनी अपने खरीद के चहुँपा दीहें. एह कदम से अस्पतालन के कमाई में कटौती हो जाई काहे कि उपकरण आ दवाई सस्ता खरीद के ओकरा के प्रिन्ट रेट पर बेचेले.\nसिपाही के हत्या का आरोप में दरोगा गिरफ्तार\nचकिया थाना के दरोगा अनिल कुमार सिंह अइले आ सिपाही जगनारायण महतो से पुलिस जीप के ड्राइवर के बोलावे के कहले. महतो दौड़ के गइला का बदले ओहिजे से चिल्ला के आवाज लगवलसि जवना पर दरोगा खिसिया गइलन आ लगले ओकरा के पीटे. जब ऊ बेहोश हो गइल तब छोड़ले. अस्पताल ले गइला पर डाक्टर ओकरा के मरल ले आइल बता दिहले.\nहिन्दुस्तानियन के मारे के आदेश कबो ना दिहनी कहले हामिद गुल\nपाकिस्तानी खुफिया एजेन्सी आईएसआई के पूर्व प्रमुख जेनरल हामिद गुल एह बाति से इन्कार कइले बाड़न कि अफगानिस्तान में सड़क बनावे का काम में लागल हिन्दुस्तानियन के मारे के ऊ कवनो आदेश दिहले रहन. कहले कि सगरी आरोप झूठ बा. अपना बयान में ऊ तालिबानियन का साथे मिलाजुली के आरोप पाकिस्तान के मौजूदा सेना प्रमुख कयानी पर लगवले बाड़न.\nसचिन के डबल सेंचुरी का बल पर हिन्दुस्तान पहिलका पारी में श्रीलंका के पहिला इनिंग का ६४२ रन का मुकाबिले नौ विकेट का नुकसान पर ६६९ रन बना लिहलसि. सचिन २०३ आ सुरेश रैना १२० रन बनवले.\nपुर्तगाल में अभ्यास मैच खेले गइल हिन्दुस्तान के राष्ट्रीय फुटबाल टीम अपना पहिला अभ्यास मैच में पुर्तगाल के तीसरा डिवीजन टीम डेसपोर्टवो डास कल्डास के चार एक से हरा दिहलसि.\nखेलमंत्री एमएस गिल आजु लोकसभा में दावा कइलन कि अठारह गो में से चोदह गो मैदान पूरा तरह से तइयार हो चुकल बा आ बाकियो स्टेडियम समय रहते तइयार हो जइहें स.


टटका खबर १४ मार्च – टटका खबर\nटटका खबर १४ मार्च\nबेतिया डाकघर में हेराफेरी\nप॰चम्पारण जिला के बेतिया प्रधान डाकघर में लाखो रुपिया के हेराफेरी के मामिला पकड़ाइल बा जवना में डाकघर के कुछ कर्मचारी शामिल रहले. एह घपला के जाँच करे के जिम्मेदारी ओही डाकघर के पोस्टमास्टर के दिहल गइल बा.\nपटना में एगो अउरी मेडिकल कॉलेज\nकेन्द्र सरकार अपना कर्मचारी राज्य बीमा निगम के तहत देश में पन्द्रह गो नया मेडिकल कॉलेज खोले जा रहल बिया जवना में से एगो बिहार के पटना में खोलल जाई. पटना में पटना मेडिकल कॉलेज, नालन्दा मेडिकल कॉलेज पहिले से बा आ इन्दिरा गाँधी आयुर्विज्ञान संस्थान के मेडिकल कॉलेज में बदलल जा रहल बा. ईएसआईसी के मेडिकल कालेज पटना के चउथा मेडिकल कॉलेज होखी.\nकेसरिया में नक्सल पुलिस भिड़न्त\nपूर्वी चम्पारण जिला के केसरिया इलाका में काल्हु अतवार से शुरु पुलिस नक्सली भिड़न्त आजु सोमार का सबेरे खतम भइल. एह मुठभेड़ में छह गो नक्सली मरइलन सँ आ छह गो के गिरफ्तार कर लिहल गइल बा. मुठभेड़ बारह घंटा से बेसी चलल. तीन गो सिपाहियो घवाहिल भइल बाड़े.\nयूपी में पिछला साल का मुकाबिला बेसी बिजली\nबतावल जा रहल बा कि यूपी के पावर कार्पोरेशन एह साल गर्मी का दौरान पिछला साल का मुकाबिले बीस फीसदी बिजली सप्लाई करे जा रहल बा. एह खातिर कई गो कंपनी से कुल मिला के छह सौ मेगावाट बिजली खरीद के अनुबंध कइल गइल बा. अनपरा सी से छह सौ मेगावाट वाला एगो ईकाई जल्दिये बिजली बनावल शुरु कर दी.\nदिल्ली के पानी बन्द करे के धमकी\nपिछला दस दिन से जाट समुदाय नौकरी में आरक्षण के माँग करत आन्दोलन कर रहल बा. आ एह खातिर रेलवे लाइन पर धरना दिहल जा रहल बा. अब धमकी दिहले बा लोग कि अगर केन्द्र सरकार माँग ना मनलसि त दिल्ली के पानी सप्लाई बन्द कर दिहल जाई. विधायकन आ सांसदनो के घेराव करे के योजना बन रहल बा.\nगोरखपुर में पी.ए.सी. आ विद्यार्थियन में झड़प\nगोरखपुर के दीनदयाल विश्वविद्यालय के छात्रावास में पिछला साल से कैम्प कइले पीएसी के जवानन का साथे विद्यार्थियन के झगड़ा हो गइल. पीएसी वाले विद्यार्थिन के पिटाई कर दिहलन जवना का बाद विद्यार्थी सड़क जाम कर दिहलन. बाद में पीएसी के कैम्प ओहिजा से हटा दिहल गइल बा. कुलपति पीएसी जवानन का व्यवहार पर नाराजगी जतवले बाड़न.\nमहाचन्द्र सिंह कांग्रेस से इस्तीफा दिहले\nगोरखपुर के सहजनवां में नाव पलटला से चार गो लड़िका डूबले


Kedar Pandey to Baba Ramodar Das and then Rahul Baba became Rahul Sanskritayan Bhojpuri: केदार पाण्डेय से बाबा रामोदार दास आ फेर राहुल सांकृत्यायन कइसे बन गइलें राहुल बाबा – News18 हिंदी\nBhojpuri: केदार पाण्डेय से बाबा रामोदार दास आ फेर राहुल सांकृत्यायन कइसे बन गइलें राहुल बाबा\nराहुल बाबा के भोजपुरी नाटक पर त बात करबे करब. पहिले उहाँ के भोजपुरी आ भोजपुरियापन पर बात करेम. उहाँ के घुमक्कड़ी स्वभाव आ हर भाषा के जाने-सीखे के ललक आ चाव पर बात करेम. साथ हीं इहो कि आखिर 09 अप्रैल 1893 ई. में आजमगढ़ के पन्दहा गांव में जनमल केदार पाण्डेय, केदार पाण्डेय से बाबा रामोदार दास आ रामोदार दास से राहुल सांकृत्यायन कइसे बन गइलें.\nLast Updated : April 10, 2021, 11:55 IST\nपहिला बार जब हम जननी कि राहुल बाबा भोजपुरियो में किताब लिखले बाड़न, उहो नाटक ... उहो एगो-दुगो ना, आठ गो त विश्वासे ना भइल. राहुल बाबा माने महापंडित राहुल सांकृत्यायन. बात 1996 के ह. तब हम बिहार आर्ट थियेटर, कालिदास रंगालय, पटना में नाट्यकला डिप्लोमा के छात्र रहीं. चुकि लेखन में भी रुचि रहे त नाटक में शोध करे लगनी. स्पेशली भोजपुरी नाटक में, जवन दू साल बाद भोजपुरी अकादमी पटना के पत्रिका में एगो लमहर लेख ‘ भोजपुरी नाटक के संसार ‘ के रूप में छपल. ओही शोध के दौरान ई बात पता चलल आ पता का चलल... बिहाने भइला भोजपुरी साहित्य के पर्याय गुरुवर आचार्य पाण्डेय कपिल जी से राहुल बाबा के लिखल तीन गो नाटक मिलियो गइल पढ़े खातिर- नइकी दुनिया, जोंक आ मेहरारुन के दुर्दशा. ई तीनों नाटक भोजपुरी सम्मेलन पत्रिका में छप चुकल रहे.\nबिहार के छपरा जिला में एकमा के पास एगो जगह बा परसागढ़. ‘परसागढ़’ पुरान संत प्रसादी बाबा के नाम पर बा. परसागढ़ के मठो बहुते प्राचीन हऽ. एही मठ में महापंडित राहुल सांकृत्यायन के नाम केदार पाण्डेय से ‘बाबा रामोदार दास’ धराइल. ई कइसे भाई ?\nकेदार पाण्डेय से बन गइलें बाबा रामोदार दास\nएकमा के प्रोफ़ेसर राजगृह सिंह बतावेनी कि परसागढ़ मठ के महंथ बाबा लक्ष्मण दास महंथ चिंतित रहत रहनी, काहे कि युवा साधु रामोदार दास के मृत्यु हो चुकल रहे आ उनके नाम से मठ के जमीन-जायदाद रहे. युवा साधु के महंथी देत समय बाबू लोग (जमींदार, परसागढ़) नाखुश हो गइल रहे. मठ के जमीन-जायदाद पर बाबू लोग मुकदमा ठोक देले रहे. मठ के जमीन-जायदाद के सुरक्षा खातिर एगो अइसन युवक के तलाश रहे, जे तेज-तर्रार अउर महंथी के काबिल होखे.\nनयका मंदिर खातिर पत्थर खरीदे बाबा लक्ष्मण दास महंथ वाराणसी गइल रहनी. ओहिजा के महंथ के एगो छावनी रहे, जवना में संस्कृत के अध्यापन भी होत रहे. अचानके बाबा लक्ष्मण दास के धेयान एगो अइसन 19 वर्षीय युवक पऽ गइल जवन ओहिजा संस्कृत पढ़े आइल रहे अउर ओकरा साधु बने के मनो रहे. ऊ पंडित राजकुमार जी के माध्यम से आइल रहे. ओह युवक के नाव केदार पाण्डेय रहे अउर उ आजमगढ़ के पंदाहा के रहे वाला रहे. बाबा लक्ष्मण दास के संपर्क में आ के अउर पंडित राजकुमार के कहला पऽ केदार पाण्डेय छपरा परसागढ़ चले खातिर तइयार हो गइले. महंत जी केदार पाण्डेय के छपरा लेके अइनी आ2दिन रुक के तीसरा दिने एकमा होत परसागढ़ पहुंचनी. केदार पाण्डेय के मठ में ओही चबूतरा प बइठावल गइल, जवना चबूतरा पऽ रामोदार दास बइठत रहनी. एकादशी, 1912 के केदार पाण्डेय के नाम बदलके रामोदर दास कऽ दिहल गइल. शुभ मुहूर्त में वैदिक रीति से उनकर नामकरण संस्कार कइल गइल आ उनका से कहल गइल कि आज से रउरा रामोदार दास साधु हो गइनी. जमीन-जायदाद रउरे नाम से बा. ओकर देखभाल करे के होई अउर मुकदमा के सगरी कागजात रउरे देखे के होई.\nपरसागढ़ मठ के महंथी स्वीकार ना कइलें बाबा\nबाबा के महंथी करे के ना रहे. जमीन-जायदाद के लालच रहे ना. सब सुख-सुविधा के बावजूद ऊ उहां से भाग के दक्षिण चल गइलन आ मठ से संबंधित स्थानन के भ्रमण करे लगलन. महंथ लक्ष्मण दास के निहोरा पर ऊ 1913, 1914, 1917 अउर 1918 में परसागढ़ आवत रहलन अउर मुकदमा के देखभाल करत रहलन. देश के पूरा तीर्थ, मठ से जुड़ल स्थानन के घूमत रहलन. आगरा में जाके 1915 में आर्य समाजी हो गइलन. एक दिन महंथ जी के तार पढ़के ऊ सर्वे के काम से मठ के जमीन के देखभाल करे खातिर परसा आ गइलन. बाकिर महंथी स्वीकार ना कइलन आ महंथ लक्ष्मण दास के मर गइला के बाद मठ में आइल भी ना के बराबर हो गइल. प्रोफ़ेसर राजगृह सिंह बतावेनी कि ओकरा बाद परसागढ़ मठ से कमे नाता रहल उहाँ के बाकिर 1993 में जब कमला जी (बाबा के पत्नी) एकमा आइल रहली त कहत रहली कि बाबा इहाँ के लोगन के खूब ईयाद करीं.\n11 साल के उमिर में 8 साल के कन्या से बिआह भइल\nगोबर्द्धन पाण्डेय आ कुलवन्ती देवी के संतान राहुल बाबा के लालन-पालन आ पढ़ाई कन्नौल गांव के नाना राम शरण पाठक के देखरेख में 16 साल के उमिर तक चलल. नाना अवकाशभोगी पल्टनिहा रहलन, जेकरा देश-विदेश के घुमला के अनुभव से बाबा काफी प्रभावित रहस. 11 साल के उमिर में 8 साल के कन्या से बाबा के बिआह कऽ दीहल गइल. पुरान विचार के परिवार में घर-गृहस्थी संभाले खातिर एही तरे लोग शादी-बिआह कर देत रहे. बाबा का मन में समाज का प्रति विद्रोह जागल आ उ 16 साल के उमिर में घर बार छोड़ के बनारस भाग अइलन. इहां दयानंद हाई स्कूल में संस्कृत के शिक्षा लेत रहलन. एही बीच उनकर मुलाकात लक्ष्मण बाबा से हो गइल आ उ अपना साथे ले के परसागढ़ मठ चल अइलन.\nजेलो गइलें बाबा\n1921 में बिहार अइला के बाद गांधीजी के असहयोग आंदोलन के आकर्षण बढ़ल. कादो, गांधीजी के एकमा बोलावे के श्रेय बाबा के रहे. आन्दोलन में सक्रिय भइला के चलते उनका6महिना खातिर बक्सर जेल आ 1923 के आस-पास हजारीबाग सेंट्रल जेल में भी जाए के पड़ल. हजारीबाग सेंट्रल जेल में उ मार्क्सवाद से प्रभावित पुस्तक ‘बाइसवीं सदी’ लिखलन.\nकइसे पड़ल नाम महापंडित राहुल सांकृत्यायन\nबाबा 1927 में संस्कृत के अध्यापक होके लंका गइलन आ उहां 1928 में उनका ‘त्रिपिटिकाचार्य’ के उपाधि मिलल. भारत लौटला पर 1928 में काशी के पंडित लोग उनका के ‘महापंडित’ के उपाधि से सम्मानित कइल. 30 जुलाई 1930 में बाबा आर्य समाज आ कांग्रेस राजनीति के विचार त्याग के बौद्ध भिक्षु बन गइलन. एह उपलक्ष में उ आपन नाम बदल के ‘राहुल सांकृत्यायन’ रख लेहलन. बुद्धपुत्र ‘राहुल’ आ गोत्र ‘सांकृत्यायन’ मिल के राहुल सांकृत्यायन हो गइल. तब से दुनिया में इहे नाम प्रचलित भइल.\nलंका से लंदन आ लंदन से रूस के यात्रा\n1932 में बौद्धधर्म के प्रचार खातिर लंका से लंदन गइलन. यूरोप के यात्रा कके 1933 में लद्दाख लौट के हिमालय, तिब्बत आ मध्य एशिया के यात्रा कइलन. तिब्बत से कई सौ के संख्या में संस्कृत, पाली, प्राकृत आ अपभ्रंश के पाण्डुलिपि लेके अइलन जवन पटना संग्रहालय में सुरक्षित बा. 1937 में लेनिनग्राड (रूस) में प्राचीन भाषा-संस्थान के अध्यापक बन के गइलन आ संस्थान के सचिव एलेना (लोला) से गंधर्व विवाह कर लेलन. 1939 में लौट के भारत अइलन आ सहजानंद सरस्वती का किसान आंदोलन का साथे जुट गइलन. 1939 में छपरा जिला (आज सिवान जिला) के अमबारी में जमींदार के खिलाफ भारत के पहिलका किसान आंदोलन के नेतृत्व कइलन जवना खातिर उनका लाठी, भाला आ जेल सभ मिलल. एशिया, यूरोप के अनेक देश के बार-बार यात्रा कके अपना अनुभव के लाभ लोग के देत रहलन. 24 माह फेर रूस रह के 1949 में राहुल जी भारत लौटलन. 1942 का आस-पास अपना निजी सचिव ‘कमला जी’ के धर्मपत्नी का रूप में स्वीकार कइलन.\nराहुल बाबा के भोजपुरी साहित्य\nराहुल बाबा 1948 में अखिल भारतीय भोजपुरी साहित्य सम्मेलन के सभापतित्व कइलन आ लमहर लिखित भाषण दिहलन जे भोजपुरी के धरोहर बा. साथ हीं उ आठ गो नाटक भोजपुरी में लिखलन जवन 1942 ई. में छपल. नइकी दुनिया- आजादी के बाद कइसन होई हमनी के दुनिया एह पर फोकस बा. जोंक– मिल के मालिक, जमींदारन, साहूकारन आ अन्य समर्थ लोग कइसे कमजोर आ गरीब लोग के जोंक बन के चूसता, एही पर फोकस बा. मेहरारुन के दुरदसा- नामे से साफ़ बा कि औरतन के शोषण के खिलाफ आवाज उठावत बा ई नाटक. ई हमार लड़ाई- जर्मनी के खिलाफ जनता के लड़े खातिर प्रेरित करे वाला नाटक. जपनिया राछछ- जापान द्वारा कोरिया आ चीन पर अत्याचार केंद्र में बा. जापान में बढ़त वेश्यावृत्ति पर भी फोकस बा. जरमनवा के हार निहिचय- हिटलर के प्रति आक्रोश बा. ओकरा हार के कामना बा. देस रच्छक- जापान द्वारा बमबाजी से त्रस्त वर्मावासियन के आजाद हिंद फौजियन द्वारा सेवा टहल के प्रशंसा कइल गइल बाटे एह नाटक में. ढुनमुन नेता- कॉग्रेसी नेता के दोहरा चरित्र के उजागर करत बा इ नाटक. जमींदारी प्रथा स्क्रिप्ट के आधार बा.\nदुर्भाग्यवश उनकर लिखल खाली तीन गो नाटक (मेहरारूअन के दुरदसा, नइकी दुनिया आ जोंक) उपलब्ध बा. अखिल भारतीय भोजपुरी साहित्य सम्मेलन पत्रिका में ई तीनों नाटक के प्रकाशन भइल बा. संस्कृत, पाली, प्राकृत से लेके हिन्दी भोजपुरी तक के दुनिया में राहुल जी समान विचार रखेवाला विद्वान रहस. लोकभाषा के विकास पर उनकर काफी जोर रहे. जहां जास उहें भाषा सीख लेस आ ओही में आपन विचार प्रचार शुरू कर देस. राहुल जी अद्भूत मस्तिष्क वाला व्यक्ति रहस. उनकर लेखन कार्य विचित्र ढंग से चलत रहे. उनका साथे बराबर टाइपिस्ट रहत रहे आ उनकर बोली आ भाषण टाइप होत रहे. अइसन विचार आ चिन्तन के धनी आदमी संसार में दुर्लभ बा.\nप्रोफ़ेसर राजगृह सिंह बतावेनी कि महापंडित राहुल सांकृत्यायन जमींदार लोग का व्यवहार से क्षुब्ध हो के भीष्म प्रतिज्ञा कइले रहस कि जब तक जमींदारी प्रथा के अंत ना होई हम एकमा-परसागढ़ में गोड़ ना राखब. एकर उ निर्वाहो कइलन. छपरा-सीवान आवस बाकिर एकमा ना उतरस. जब जमींदारी के अंत हो गइल त 1956 में राहुल जी के प्रतिज्ञा टूटल आ उ परसागढ़-एकमा अइलन.\nराहुल जी स्वतंत्र आ स्वाभिमानी रहस. साम्यवाद में उनका आस्था रहे बाकिर हिन्दी राष्ट्रभाषा बने, एह मुद्दा पर उ 1948 से 1958 तक पार्टी (साम्यवादी) से अलग रहलन. हिन्दी के उनकर सेवा अपूर्व बा. सैकड़ो ग्रंथ कहानी, उपन्यास, इतिहास, शोधग्रंथ आदि हिन्दी में लिख के एह भाषा आ साहित्य के सम्पन्न कइलन. 1959 से 1961 तक लंका के विद्यालंकार विश्व विद्यालय में दर्शन विभाग के अध्यक्ष-अध्यापक रहलन आ उहे विश्वविद्यालय उनका के डी. लिट् के उपाधि देहलस.\n14 अप्रैल 1963 में उनके पार्थिव शरीर सदा खातिर एह दुनिया से चल गइल बाकिर राहुल जी के यशस्वी शरीर अमर बा. मरणोपरांत भारत सरकार से उनका ‘पद्मभूषण’ के उपाधि मिलल.\n(लेखक मनोज भावुक भोजपुरी साहित्य व सिनेमा के जानकर हैं.)\nआपके शहर से (भोजपुर)\nमाइंस पर कब्जा करने को लेकर हुई फायरिंग में सात गिरफ्तार, मिला हथियारों का जखीरा\nTags: Bhojpuri, Bhojpuri News, Rahul Sanskrityayan\nFIRST PUBLISHED : April 10, 2021, 11:55 IST\nकेन्द्र सरकार के सहारे छत्तीसगढ़ की सत्ता में वापसी चाहती है बीजेपी\nदवा से पूरी तरह ठीक हुई भारतीय मूल की कैंसर मरीज, US के डॉक्टरों का कमाल\nशिरडी और ज्योतिर्लिंगों के करना चाहते हैं दर्शन, IRCTC लाया है शानदार पैकेज\nAnupamaa Written Update: वनराज ने अधिक को मारा थप्पड़, पाखी को आया गुस्सा


खबर एक नजर में (16 जून 2011) – टटका खबर\nसबसे लमहर चन्द्रहण देखल गइल\nबुध का रात एह सदी के सबले लमहर चन्द्रग्रहण देखल गइल जवन कि डेढ़ घंटा से बेसी ले चन्द्रमा के ओझल बना के रखलसि. कई जगहा बदरी लगला का चलते लोग एह भौगोलिक घटना के बढ़िया से ना देख सकल. चन्द्रग्रहण के वैज्ञानिक व्याख्या का बावजूद लोग आपन धार्मिक आस्था के तरजीह दिहल आ ग्रहण का समय मंदिरन के कपाट बन्द रहल. वइसहूं रात में मंदिर के कपाट बन्दे रहेला. आजु सबेरे लाखो लोग नहान ध्यान कर के ग्रहण से मोक्ष मनावल.\nस्वामी निगमानन्द का मौत का बाद सियासी सनसनाहट\nगंगा बचाओ आन्दोलन का तहत आमरण अनशन पर बइठल स्वामी निगमानन्द कोमा में चल गइल रहले आ बाद में उनुकर मौत हो गइल. मौत का बाद से सियासी सनसनाहट तेज हो गइल बा. दुर्भाग्य देखीं कि एकही अस्पताल में भरती रहले बाबा रामदेव आ स्वामी निगमानन्द. रामदेव के देखे मनावे वाला लोग के कतार लागल रहे बाकिर निगमानन्द के सुधि लेबे वाला केहू ना रहे काहे कि ऊ ओह सीमा का पार चल गइल रहलन जहवाँ से उनुका के लवटावल जा सकत रहे. उनुकर मौत पक्का हो चुकल रहे बस समय के इन्तजार रहे. अब साधु सन्यासियन से जुड़ल हर बाति पर नाक भौं सिकोड़ेवाला कांग्रेस आ साधू सन्यासियन के आगा नतमस्तक होत रहे वाला भाजपा में बहस छिड़ल बा. कांग्रेस भाजपा के राज्य सरकार पर तोहमत लगावत बिया. आरोप लगावल जा रहल बा कि स्वामी निगमानन्द के मौत जहर दिहला से भइल रहे. दबाव में आइल राज्य सरकार अब मामिला के सीबीआई जाँच करवावे पर तइयार हो गइल बिया. ओने स्वामी निगमानन्द के बाप आ चहुँपल बाड़न अपना बेटा के लाश लेबे खातिर. ऊ बेटा जवन उनका आचरण से तंग आ के सन्यास धर लिहले रहे.\nलखीमपुर हत्याकाण्ड में सीबीआई जाँच खातिर तईयार राज्य सरकार\nमुख्यमंत्री मायावती साफ कर दिहले बाड़ी कि अगर मृत लड़िकी के परिजन चाहत बाड़े त उनुका कवनो एतराज नइखे सीबीआई जाँच करवला से. बस अनेसा इहे बा कि एहू मामिला के हाल उहे मत हो जाव जवन आरुषि हत्याकाण्ड के भइल रहल. मृत लड़िकी के दुबारा भइल पोस्टमार्टम में बलात्कार होखे के सुबूत नइखे मिलल बाकिर मौत के कारण गला दबावल बतावल गइल बा.अबही कवनो पुलिसकर्मी के गिरफ्तारी नइखे भइल. पहिला पोस्टमार्टम करे वाला तीन डाक्टरन के निलम्बित कर दिहल गइल बा आ ओह लोग से पूछताछ हो रहल बा.\nखोजी पत्रकार ज्योति डे के हत्या का मामिला में कवनो सुराग नइखे मिलत\nकाल्हु महाराष्ट्र पुलिस दावा कइले रहल कि तीन गो संदिग्धन के गिरफ्तार कर लिहल गइल बा आ हत्या कर के भागे खातिर इस्तेमाल गाड़ियो के जब्त कर लिहल गइल बा. हालांकि हत्या मे इस्तेमाल भइल रिवाल्वर अबही नइखे मिलल. बाकिर आजु खबर बा कि ओहमें से दू गो के छोड़ दिहल गइल बा. एह हत्या काण्ड के चंदन तस्करी से जुड़ल मामिला बतावल जात बा. कहल जात बा कि खबर ना छपवावे खातिर जे डे के दस लाख रुपिया के प्रलोभनो दिहल गइल रहे.\nमध्यप्रदेश जइसन मान्यता बिहारो के दिहल जाव\nबिहार के मानव संसाधन मंत्री पी के शाही केन्द्र सरकार से माँग कइले बाड़न कि बिहार में प्रशिक्षित शिक्षकन के ओही तरह से मान्यता दिहल जाव जइसे मध्य प्रदेश में दिहल गइल बा. इंदिरा गाँधी खुला विश्वविद्यालय के दू साल के प्रशिक्षण पाठ्यक्रम के मध्य प्रदेश में मान्यता दिहल गइल बा जबकि बिहार में ओही प्रशिक्षण के मान्यता नइखे दिहल जात.\nबड़हलगंज के डा॰अयूब घवाहिल\nमंगल के देर रात पीस पार्टी के अध्यक्ष आ गोरखपुर बड़हलगंज के मशहूर डा॰ अयूब के कारके एगो स्कार्पियो फैजाबाद में नाका बाईपास पुल पर धक्का मार के गिरावे के कोशिश कइलस. सफल ना भइल त दुबारा धक्का मरलसि. पार्टी के कहना बा कि ई डा॰ अयूब के हत्या करे के नाकाम कोशिश रहल. बाद में घवाहिल डा॰ अयुब के एगो निजी अस्पताल में गोड़ पर प्लास्टर चढ़वला का बाद छूट्टी दे दिहल गइल आ ऊ गोरखपुर बड़हलगंज चल अइलन.\nलोकपाल बिल पर समझौता ना हो सकल\nलोकपाल बिल के मसौदा बनावे वाला समिति में सरकारी मंत्रियन आ सिविल सोसाइटी के सदस्यन का बीच कवनो आम राय ना बन सकल. अब संभावना इहे बाकि दुनु पक्ष के मसविदा कैबिनेट का लगे भेजल जाई जहाँ उहे होई जवन समिति में शामिल मंत्री चाहत बाड़े. लोकपाल बनी बाकिर नखदंत विहीन. जेकरा से एह भठियारा सरकार के कवनो खतरा ना महसूस हो पावे आ देश के संपत्ति के लूट के चुपचाप देखत प्रधानमंत्री पर कवनो सवाल ना उठावल जा सके. सरकार प्रधानमंत्री, न्यायापालिका, सांसदन, उच्च अधिकारियन के एह लोकपाल का दायरा से बाहर राखल चाहत बिया. पता ना तब लोकपाल बनवले के का जरुरत बा?


बच के रहियो रे बाबा बच के रहियो रे – Anjoria\nजनवरी 5, 2014 आ आपा, पानी, बिजली, भाजपा\n– एस मुरलीधरन के लेख का आधार प\nआ आपा वालन के मानना ह कि जे ओकरा संगे नइखे उ ओकरा खिलाफ बा आ ओकरा पर टेढ़ नजर राखल जरूरी बा. या त हमरा संगे चलऽ ना त भाँड़ में जा.\nकहल जाला कि जे बीस का उमिर में कम्युनिष्ट ना भइल ओकरा लगे दिल नइखे आ जे तीस का बादो कम्युनिष्ट रह गइल सेकरा लगे दिमाग नइखे. एह कहावत के पहिला हिस्सा अबही आ आपा खातिरो साँच लागत बा.\nकाहे कि राजनीति मे उतरे, वर्ग जाति मजहब आ इलाकाई आधार से अलगा के विकल्प दे के राजनीतिक व्यवस्था के साफ करे, चुनाव लड़े ला फंडिंग के नया तरीका इस्तेमाल करे वगैरह के आ आपा के गोहार नवहियन के बहुते नीक लागत बा. अब इंफोसिस के सीएफओ रहल बालाकृष्णन आ आपा में शामिल हो गइल बाड़े त उनकर उमिर बीस त नइखे बाकिर बीस के बात बरीस बदे ना उमिर भा मन से नवहियन बदे कहाइल बा.\nआ आपा नवहियन के अपना ओरि खींचत बिया बाकिर सवाल उठावल जा सकेला कि का ओकरा से जुड़े वाला हर नवही सोशलिस्टे हउवे. बाकिर सत्ता के तामझाम, परंपरा आ प्रोटोकाल से नफरत, संस्थान ला तंग नजरिया वगैरह हमेशा से सोशलिस्ट विचार वालन ला संजीवनी जस रहत आइल बा. आ इ सब कुछ पोलितब्यूरो से चले वाला गोल में देखल जाला जहाँ मतभेद भा विरोध के कवनो गुंजाइश ना होखे. आ आपा के बड़बड़ाहट में एकर नमूना आए दिन देखलो जात बा.\nआ आपा महीना में बीस हजार लीटर पानी मुफ्त में देबे के कह दिहलसि बाकिर इ ना सोचलसि कि एकर असल समर्थक गरीब गुरबा के एकर फायदा मिली कि ना. एकरा चाहत रहे कि पहिले झुग्गी झोपड़ियन ले पाइपलाइन बिछावे बिछवावे के काम करीत तब फोकटिया पानी के एलान करीत. आ आपा के काठबुद्धि के इ बढ़िया नमूना बा. आ आपा का लगे एकर कवनो जवाब नइखे. पिछला दिने एगो टीवी चैनल पर एह बारे में पूछल सवाल पर आ आपा के राघव चड्ढा अगल बगल झाँके लागल रहले आ मेहराइल आवाज में एकर दोष पिछला सरकार प डाल दिहले. अइसने सोच बिजली दर अधियावे के फैसलो का पीछे देखल जा सकेला. बिजली बाँटे वाली कंपनियन के खाता में कवनो गलती खोजल भा देखल अलग बात बा आ एह चलते टैक्स देबे वालन प फालतू के बोझा डालल अलग.\nआ आपा के नौटंकी से नवहियन के रूझल बा. बाकि मनमाना फैसला लिहल निर्णायक होखल ना कहल जा सके. निर्णायक होखल आ आपा के मनसो नइखे. मोदी रहतन त पहिले पाइप लाइन बिछावे के काम करतन. उ इहो देखतन कि बिजली समस्या का पीछे दोसरा राज्यन से बिजली खरीदे के मजबूरी बड़का कारक बा. जब दिल्ली के जरूरत के सत्तर फीसदी बिजली बाहर से खरीदे के पड़ेला त कहाँ गुंजाइश बा अधिका सबसिडी देबे के. एह हालात में मोदी पावर प्लांट लगावे के काम पहिले करतन जेहसे बिजली ला अधिका दाम के मजबूरी ना रहे दिल्ली का सोझा. मोदी परमाणु बिजली घर लगावे के नकरतन ना जइसन कि आ आपा करत बिया. आ आपा अइसन कहले त नइखे बाकिर परमाणु बिजलीघर के विरोध करे वाला उदय कुमार के जइसन गरमजोशी से स्वागत कइलसि तवना से त इहे लागत बा.\nबिजली आ पानी पर आ आपा के गैरजिम्मेदाराना व्यवहार कांग्रेसियनो के नीक लागल बा आ उ कांग्रेस सरकार वाला राज्य महाराष्ट्र में अइसने माँग करे लागल बाड़े. इ छूतहा बेमारी अउरियो पसरे के अनेसा बा. आ एकर भंयकर नुकसान देश के अर्थव्यवस्था के भुगते के पड़ी. काहे कि तब राज्यन आ केन्द्र के घाटा बेसम्हार हो जाए के पूरा अनेसा बा.\nअब आईं ओह कहावत के दुसरका हिस्सा प. इ कहावत अधिका लोग के मंजूर ना होखी कि तीस का उमिरो में जे कम्युनिस्ट रह गइल सेकरा लगे दिमाग नइखे. काहे कि ओकरा लोकलभावन फैसलन से होखे वाला फायदा के लालच बा. आ इहे कारण बा कि गलत वित्तीय फैसलन के विरोध एह मतलबी जमात के नीक ना लागे. साँच कहीं त उहो लोग जानत बा कि बेसम्हार घाटा वाला बेवहार ढेर दिन ले ना चलावल जा सके बाकिर अपना लालच आ मतलब का फेर में एह सच्चाई के उपर से झुठलावे में लागल बाड़े.\nआखिरकार सीधा आ घुमा के लगावे वाला टैक्स एह घाटा के पूरा करेला बढ़ावहीं के पड़ी. इहो बात इ सोशलिस्ट जमातन सकारे ला तइयार नइखे. मध्यपूर्व के सुलतानन जइसन सुविधा भारत का लगे नइखे जे अपना दरियादिली के इस्तेमाल अपना नागरिकन के बहलावे फुसलावे में करत रहेले जेहसे उ बगावत में मत उठे. हमनी के सरकार का लगे तेल जइसन प्राकृतिक संपदा नइखे जवना से मनचाहा कमाई कइल जा सके. जहाँ उ सुल्तान निर्यात क के कमाले हमनी के शासक आयात कइला में मिले वाला किकबैक से.\nएह माहौल में नवहियन के बड़हन संख्या एह बेदिमागी लोकलुभावन वादा करे वाला गोल ओर झुक सकेला काहे कि भठियरपन के विरोध के बात ओकरा मन के बात बा आ उ बाकी चीझ के अनदेखी क सकेला. उमिरदराज लोग एह फेर में लपक सकेला कि अगर हटा नइखऽ सकत त खुदे सट जा. अब एह ला केहू बेदिमागी माने त माने. जब देश के आबादी के पैंसठ फीसदी हिस्सा नवहियन के बा त अइसन होखे के अनेसा भरपूर बा. आ आपा के लहर में गुजरात के विकास मॉडल आ मोदी दहा सकेले.\nभाजपा के लाग सकेला कि उ शैंपेन बोतल खोले में जल्दबाजी क दिहलसि. ओकरा एहु बात के अफसोस होखत होखी कि दिल्ली में सरकार काहे ना बनवलसि. फिजूल के विनम्रता देखा के उ आ आपा के मौका दे दिहलसि. भाजपा कुछो दिन ला सरकार बना लिहले रहीत आ बाजपेयी जइसन शहीदाना अंदाज में शहीद हो गइल रहीत त ओकरा अधिका फायदा भइल रहीत. खास क के तब केन्द्र मे सत्ता पर आवे में ओकर सपना खतरा में ना पड़ल रहीत.


सड़क दुर्घटना में सतीश विक्रम सिंह के निधन – टटका खबर\nसड़क दुर्घटना में सतीश विक्रम सिंह के निधन\nबलिया के सुपरिचित चेहरा, मुरली छपरा प्रखण्ड के पूर्व ब्लाक प्रमुख, विक्रम गैस एजेंसी के संचालक, आ महात्मा गाँधी इन्टर कालेज दलन छपरा के प्रबन्धक सतीश विक्रम सिंह के काल्हु प्रतापगढ़ में एगो सड़क दुर्घटना में निधन हो गइल. ऊ अपना क्वालिस कार से इलाहाबाद से लखनऊ जात रहले जब मेवई रेलवे क्रासिंग का लगे उनुकर कार बगल के गड़हा में पलटि गइल. घवाहिल चालक मनोज सिंह आ सतीश विक्रम सिंह के उठा के लोग बगल के अस्पताल चहुँपवलसि जहाँ सतीश विक्रम सिंह के मौत हो गइल. सतीश विक्रम सिंह के पिता लाल विक्रम सिंह के सतरह साल पहिले उनुका गैस गोदाम का लगे गोली मार के हत्या कर दिहल गइल रहे.\nसतीश विक्रम सिंह का परिवार में अब उनुकर बेटी विशाखा आ बेटा विशेष विक्रम सिंह बाड़े.\nसतीश विक्रम सिंह कई खेल संगठनो से जुड़ल रहले.


Bhojpuri के धइले बा रीमेक के रोग, अक्षरा, खेसारी, रितेश बनावsता लोग खूब - Namaste Lucknow\nजइसे बधार में कोरोना घुसल बा, ओइसहीं गीत-संगीत के संसार में रीमेक घुसल बा. सगरो रीमेक के बयार बह रहल बा. रीमेक सदाबहार गीतन के संक्रमित कर रहल बा, ओकरा आत्मा के मार रहल बा. कोरोना से रीमेक के तुलना एही से कइनी हं, काहें कि दुनू के फइलाव बड़ा तेजी से होता. देखा-देखवास लागल, फलाना के कादो लागल वाला खीसा चालू बा. एक जना करsतारे त दुसरो के कीड़ा काट लेता. धीरे-धीरे रीमेक गीतन के बाढ़ आ गइल बा आ अब भोजपुरियो एह से अछूता नइखे. अइसहूँ भोजपुरी में नकलची गीतकार-संगीतकार ढेर बाड़न.\nगीत-संगीत के रूप, गुणवत्ता, इंस्ट्रूमेंट, आवाज में समय-समय पर बदलाव होत रहेला. कबो लोग लाइव गीत-संगीत के मजा लेव. फेर रिकार्ड के जमाना आइल, तवा पर गाना रिकार्ड होखे लागल, ग्रामोफोन में बाजे लागल, ओकरा बाद कैसेट के युग आइल, फेर सीडी के, फेर मेमोरी कार्ड के आ अब इंटरनेट स्ट्रीमिंग के दौर चल रहल बा. गीत के सुने के माध्यम जइसे बदलल ओकर संगीत, धुन, लय में परिवर्तन भइल. गीतन के माने बदलल, ओह में प्रयोग होखे वाला शब्द बदलल. फेर एगो अइसन समय आइल जब चारु ओर इलेक्ट्रॉनिक म्यूजिक के दौर छा गइल, पुरान, नया सब गाना रीमिक्स होखे लगली सन. ई डिस्को के जमाना के शुरुआत रहे. अब पिछला कुछ साल से रीमेक के दौर चालू हो गइल. सदाबहार गाना भा 80-90 के दशक के हिट गीतन में नया बोल जोड़ के, नया संगीत जोड़ के एगो अलगे गाना बनावल जात बा… आ ई हिन्दी सिनेमा के अब त हिट फार्मूला हो गइल बा दर्शकन के ध्यान खींचे खातिर. डिजिटल प्लेटफ़ॉर्म अइला के बाद सिंगल ट्रैक के दौर आइल बा ओहमें भी जम के पुरान गाना के रीमेक कइल जाता. बाकिर कई गो गीतन के रीमेक देखला के बाद ई बुझात नइखे कि एकरा के रीमेक कहल जाव कि नाश कइल कहल जाव.\nहिन्दी के गीतन के रीमेक त रउआ रोजे सुने के मिल जात होई, ओइमें से कईगो त चार्टबस्टर साबित भइल बाड़े सन. अब भोजपुरी के कुछ अइसने गीतन के बारे में आज जानीं. एगो भोजपुरी फिल्म आइल रहे 1977 में दंगल. एह फिल्म में सुजीत कुमार आ प्रेमा नारायण पर फिल्मावल गाना काशी हिले पटना हिले सुपर डुपर हिट भइल. एह गाना के खूब रीमेक बनल माने खूब. जइसे मिथुन के 1996 में आइल हिन्दी फिल्म अंगारा के गाना ‘आरा हिले छपरा हिले’ एही से प्रेरित रहे. फेर एकरा बाद कल्पना अपना एल्बम में एही बोल से रीमिक्स अउरी रीमेक वर्जन लेके अइली. ई गाना नयका पीढ़ी खूब सुनल. 2019 के फिल्म जबरिया जोड़ी में ई गाना हिन्दी में फेर रीमेक होके आइल आ खूब सुनल गइल. एह गाना के खासियत इहे बा कि एकरा के सुनते सच में सबके कमर हिले लागेला. पिछला साल रितेश पांडे भी एह गाना के कुछ नया बोल जोड़ के ले अइलें आ ‘काशी हिले पटना हिले’ के नाम से इहो वर्जन खूब सुनल देखल गइल. कहे के माने बा लोग एह गाना के अपना हिसाब से एतना दोहन कइल कि एके असली रूप लोग भुलाइए गइल बा. एकर असली गीतकार राजपति के लोग त नकारिए दिहल. जे भी नया वर्जन में बोल लिखल अपना नाम के ठप्पा लगा दिहल आ उनुका के केहू क्रेडिट ना देला.\nदंगल फिल्म के ही एगो गाना अउरी सुपरहिट भइल, मोरे होठवा से नथुनिया गुलेल करेला. एह गाना के फेर अक्षरा सिंह रीमेक कsके गवले बाड़ी आ खूब ठुमका लगवले बाड़ी. नयका पुरनका के आगे टिक त ना सकेला बाकिर पुरनका गाना के रिकार्ड कंपनी ही एकरो के बनवले बा त गीतकार कुलवन्त जानी के क्रेडिटो मिलल बा आ रीमेक वाला संगीत में जान भी बुझाता.खेसारी लाल यादव के दू गो गाना रीमेक वर्जन वाला आइल बा. हालांकि उ अपने गावल कईगो एल्बम के हिट गाना के अपना फिल्मन में भी रीमेक कइले बाड़ें. खेसारी आजकल हिन्दी वाला तनिष्क बागची के रास्ता पर चलत दू गो हिन्दी गाना के भोजपुरिया रीमेक कइले बाड़ें. 1981 में आइल लावारिस फिल्म के गाना अपनी तो जैसे तैसे के भुला सकेला. अमिताभ बच्चन आ ज़ीनत अमान के अलग स्टाइल के डांस सभके इयाद बा. एकरा के किशोर कुमार गवले रहलें. फेर ई गाना हाउसफुल फिल्म में रीमेक भइल आ ओकरा के अबकी खेसारी लाल रीमेक कइले बाड़ें. अब ओ गाना से न्याय भइल बा कि ना ई त रउआ सभे सुन के पता लगाएम बाकिर हम कहब त लाग जाई धक्क से.\nखेसारिये एगो अउरी गाना रीमेक कइले बाड़ें, अमिताभ आ रेखा के फिल्म मिस्टर नटवरलाल के ‘परदेसिया, ये सच है पिया’ गाना के. ई गाना भी एक बार हिन्दी में रिमिक्स हो चुकल बा जे में राखी सावंत के मनमोहक अवतार लोग देखले रहे. एह गाना के खेसारी एगो पंजाबी मॉडल श्वेता मेहरा के साथे पर्दा पर उतरले बाड़ें. आजकल जबसे कुछ हिन्दी के बड़ रिकॉर्ड लेबल भोजपुरी में आइल बा त वीडियो के गुणवत्ता बढ़ल बा, कलाकार महंगा अउरी चमकदार कपड़ो पहिने लागल बा बाकिर गीत के बोल के, ओकरा में छुपल विचार के अभियो स्तर सीडी कैसट वाला बा.\nएगो तेजी से उभरत गायक नीलकमल भी एगो हिन्दी गाना के भोजपुरी में रीमेक कइले बाड़ें. ई गाना मिथुन के हिट फिल्म डिस्को डान्सर के लोकप्रिय गाना जिम्मी जिम्मी के रीमेक बा. भोजपुरी वर्जन में पुरनका के खाली हूक लाइन भोजपुरी में लिहल गइल बा. नीलकमल के साथे तृषा कर ‘मधु’ वीडियो में एक्टिंग कइले बाड़ी.\nई रीमेक के जवन बेमारी भोजपुरी में भी धइले बा, बुझाता लमहर जाई. देखीं, प्रयोग कइल कवनो बुरा ना ह. प्रयोग होत रहे के चाहीं. एह लिहाज से रीमेक से भी हमरा कवनो शिकायत नइखे. शिकायत सिर्फ एह बात से बा कि ढेर प्रयोग कइला के चक्कर में पुरनका गानवा के आत्मा के मत मार दीहल जाय. शिकायत एह बात से बा कि आपन नाम चमकावे के चक्कर में पुरनका के क्रेडिट मत खाइल जाय. बाकी त संगीत के धरती अभी बहुत परती बा, बोईं बिया, उपराजी करिश्माई गीत-संगीत जवना से मिले आनंद आ मिले सकून.


भोजपुरी के तहस नहस – Anjoria\nभोजपुरी के तहस नहस\nअक्टूबर 15, 2010 अश्लीलता, गीत गवनई, भोजपुरी\n– आर्य संपूर्णानन्द\nभोजपुरी के भोजवाली पूरी समुझल केतना नादानी के काम बा, ई खाली पढ़े आ सुने वाली बाति नइखे. बहुते विचार मंथन के बाति बा. आज के माहौल के बाति अगर करीं त ठीक उहे नादानी हमरा भोजपुरिया भाई लोग आज करत बाड़े जा. ए बाति के समझे खातिर रउवा हमरा साथे आज के गीत सुनीं. साचों रउआ ई जरूर महसूस होई कि हमरे समाज पर ए गीतन के बहुत सीधा असर पड़ता. शायदे एकाध गाना नीक नीक आ जाय नाहीं त लगभग सब उहे सुने के मिली. लगभग समझीं कि, गइल जमाना स्वस्थ भोजपुरी के.\nध्यान दीहीं कि एगो गाना आइल रहे, “एगो चुम्मा ले ल राजा जी, बनि जाई जतरा”. अब रउँए बतायीं कि ए शुभ अवसर पर पँवलगी गइल आशीष गइल. का एगो चुम्मे बाचि गइल रहे ? चलीं एकर त बहुते विरोध भइल. तनि ओहू ले पहिले जो ध्यान दीहीं त एगो गाना आइल रहे, “नथुनिये पर गोली मारे सईंया हमार”. एहू जो विरोध भइल. अरे का कहीं एहू ले हद तब हो गइल, जब “ले के भौजी के देवरे फरार हो गइल”. तनी देखिला. अब बताईं ए भईया, हमरे राम जइसन भउजी, हमरी सीता. का एह में कउनो कमी रहल? कि “साँचि कहे तोरे आवन से, हमरे अँगना में आइल बहार भउजी”, ई शब्द गलत रहे? अब बताईं, सीता के सम्बोधन, “लक्ष्मी सी सूरत, अउरी ममता की मूरत” वाली भउजी के आज के भोजपुरिया लोग कतना इज्जत के निगाह से देखेला, ई त गनवे में बता दीहल गइल बा. आज भौजी अउर देवर के पवित्र सम्बन्धो पर पश्नचिह्न खड़ा करे के प्रयास हमार भाई लोग कर रहल बाड़े जा. खैर रउँओ त एही देश के जामल बानी, फेर रउँओ के जानकारी होखी, बाकिर तबहियो हम ई बता देहल चाहब कि एही भारतवंश के बच्चा लोग कबो शेर के दाँत गिनत रहले, आज उहे हाथ चोलिया में हुक लगावत बाड़े !\nढेर दिन के बाति नइखे. तनिका पिछलका ओर ध्यान दीहीं त तमाम गाना अइसन मिली जवन कि हमरा देश अउरी गाँव के साथे जुड़ल रहे जइसे कि “गंगा किनारे मोरा गाँव हो”, “घरे पहुँचा द देवी मईया”, कतना सुन्दर ओह गाँव के चप्पा चप्पा के सुन्दर चित्रण गइल गइल रहे ओह गाना में. चाहे वंशी काका के बाति लीहीं भा गंगू चाचा के, इहाँ तक कि अँगना में नीमिया के छाँव तक के बाति कइल गइल. आजो रोंआ फूट पड़ेला वइसन गाना सुनि के.\nरउआँ प्रेम प्यार के बाति कइल चाहेब? चलीं, ओहू में समय रउँआ साथे बा. “लाले लाले होंठवा से चूवेला ललईया हो कि रस चूवेला”. कतना रस चूवत बा एह गाना में, रउवें बता सकीले. “काहे बँसुरिया बजवले, पिरितिया लगवले, गइल सुख चैन हमार”. अब देख लीहीं ए गाना में कतना नीक तरीका से कान में बँसुरिया के पिरीत घोरे के प्रयास होता. लागता कि या त हमनिये के बुद्धि भ्रष्ट हो गइल बा या समय बदलि गइल बा. लेकिन समय के साथे साथे हमरा के ईहो सोचे के पड़ी कि आज देश कवना ओर जा ता. चूँकि एही देश के नमक हमनियो खात बानी जा, एह से हम सबहीं के ई फरज बनेला कि सबका साथे देशो के बारे में सोचे के कूबत रखे के चाहीं. मुख्य बाति बा कि आज चाईना संस्कृति के प्रचार हमरे गाँव गाँव अउर शहर शहर में हो ता. जहवें देखी उहें चाईना मोबाइल से भद्दा भद्दा गाना तेज अवाज में सुने के मिलऽता. इहाँ त ई लागता कि हमरा नवहियन के सीधे सीधे पथभ्रष्ट कइले के कुप्रयास हो ता. सीमा पर जहाँ चाईनीज सेना के गतिविधि बढल जाता, उहें हमरा देश के अन्दरवो कदम कदम पर आतंकवाद बढ़ल जा ता. का ई समय जींस ढीला करे के बा ? आ कि सेंट मारि के चिट्ठी देवे के बा ? शमियनवे में गोली चलावे के बा आ कि लहंगा में बम फोड़े के बा.\nसोंची कि एगो उहो भोजपुरिया रहले जिनका बारे में हार मान के ई लिखल गइल कि “एक्जामिनी इज बेटर दैन एक्जामिनर” (ड़ा0 राजेन्द्र प्रसाद), जय जवान जय किसान (लाल बहादुर शास्त्री) के नारा देवे वालो भोजपुरिये रहल. अरे का कहीं, एतने ना एही बल पर त भोजपुरिया लोग अतना ताल ठोंकले जा कि बलिया के पूरे भारत में पहिलहीं स्वतन्त्र करा दिहले जा. एही भोजपुरियने के ऊ कमाल रहे. अरे हमनी के त ई चाहीं कि शक्तिशाली भोजपुरी के शब्द कमान पर चढ़ि के अइसन तीर मारीं कि दुश्मन के आँखी का आगे पियरी छा जाय. अउरी ऊ हमरा ओर भुलाइयो के ताके के हिम्मत ना जुटा पावँ स. बस इहे कहल चाहेब कि आज जरूरत बा, “जगत रह भईया तूँ सोई मत जईहा” के.\nजय हो भोजपुरिया अउर जय हो हमार भोजपुरी.\nबड़का के ? मौत, की रुपइया ?


फलक पूछऽतारी 'हमरो पिरितिया भूल काहे गइलऽ' – Anjoria\nहर साल दर्जनो कलाकार भोजपुरी सिनेमा में आपन किस्मत चमकावे के सपना लिहले मुंबई आवेलें आ एकाध के छोड़ सगरी बिला जालें एह मायानगरी में. कुछ लोग मेहनत आ आत्म विश्वास क दम पर आपन जगहा बना लेलें. अइसने कुछेक में से बाड़ी नवयौवना फलक जे अबहीं अपना पहिलका फिलिम ‘हमरो पिरितिया भूल काहे गइलऽ’ के शूटिंग करत बाड़ि बाकिर चरचा सगरी उद्योग में होखे लागल बा.\nकैमूर फिल्म्स के बैनर तले बनत निर्माता राज सिंह के एह प्रेम कहानी के निर्देशक हउवें रविन्द्र सिंह. फलक के किरदार गाँव के अल्हड़ किशोरी के बा जे शुरू में दुनिया के उठा- पटक से बिलकुल बेपरवाह बिया बाकिर एगो अइसनो समय आवत बा जब ओकर अरमान आसमान से गिर के जमीन पर छीटा जात बा. फलक फेर कइसे आपन जिनिगी सँवारत बिया ? ई देखे खातिर अबकी का गर्मी का छुट्टी में सिनेमाघर में जाके ई फ़िलिम देखे के पड़ी.\nएह फिलिम का अलावा फलक तीन गो अउरी फिलिमन में बतौर मुख्य नायिका नज़र आवे वाली बाड़ी.


(मंगल, 22 नवंबर)\nहंगामा का चलते संसद के शीतकालीन सत्र मंगल का दिने ना चल सकल जवना खातिर कांग्रेस भाजपा पर दोष लगवले बिया.\nपशु अधिकार खातिर काम करे वाला समूह पेटा इंडिया दिल्ली उच्च न्यायालय से अपील कइले बा कि तिहाड़ जेल में कैदियन के मांसाहार दिहल बंद करावल जाव. कहलन कि कैदियन के शकाहार दिहला से ओह लोग का व्यक्तित्व में ‘असाधारण परिवर्तन’ आ सकेला.\nटीम अन्ना के अरविंद केजरीवाल आ किरण बेदी संसद के शीतकालीन सत्र में लोकपाल विधेयक पारित करावे खातिर दबाव बनावे का मकसद से मंगल का दिने भाजपा नेता अरुण जेटली से मुलाकात कइल लोग.\nमेघालय में अगवा अधिकारी आ दू गो व्यापारियन के रिहाई खातिर सुरक्षा बल के अभियान जारी बा.\nआपन नया ब्लॉग शुरु करत अन्ना हजारे व्यापारियन से गोहार लगवले बाड़न कि ऊ लोक आदर्श गाँव बनावे खातिर आपन योगदान देव. हालांकि पियक्कड़न के पिटाई करे के उनुका गोहार के जम के आलोचना होखत बा.\nसुरक्षा का मद्दे नजर 2जी घोटाला के सुनवाई अब तिहाड़ जेल परिसरे में होखल करी.\nमध्य प्रदेश शासन के हिन्दुस्तानी शास्त्रीय संगीत खातिर दिहल जाये वाला प्रतिष्ठित राष्ट्रीय तानसेन सम्मान अबकी विख्यात गायिका सविता देवी के नौ दिसंबर के ग्वालियर में आयोजित समारोह में दिहल जाई.\nबाघ बचावे खातिर ग्रीन पीस नाम के संगठन कहले बा कि बाघ वाला इलाकन में कवनो नया खदान मत खोले दिहल जाव काहे कि एहसे बाघन के घूमे वाला जगहा कम होखल जात बा.\nकेंद्रीय संस्कृति मंत्री शैलजा के कहना बा कि ताजमहल के कवनो तरह के पर्यावरण खतरा नइखे.\nझारखण्ड का गिरीडीह जिला में मंगल का भिनसहरा हावड़ा-देहरादून एक्सप्रेस के दू गो वातानुकूलित डिब्बा में आग लगला से एगो आस्ट्रेलियाई महिला समेत सात लोग के मौत हो गइल. रेल मंत्रालय पाँच पाँच लाख रुपिया के मुआवजा के एलान कइले बा.\nसंसद के लोक लेखा समिति के अध्यक्ष मुरली मनोहर जोशी सगरी पीएसी सदस्य के चिट्ठी लिख के कहले बाड़न कि ऊ लोग भारत के नियंत्रक अउर महालेखा परीक्षक विनोद राय से माफी मांगे.\nजनता पार्टी के अध्यक्ष सुब्रमण्यम स्वामी आपन आरोप फेर दोहरवले बाड़न कि 2जी स्पेक्ट्रम आवंटन के दाम साल 2001 का दर पर करे के फैसला तब के केंद्रीय वित्त मंत्री पी. चिदम्बरम आ केंद्रीय दूरसंचार मंत्री ए. राजा मिल के कइले रहलें.\nभोपाल के राष्ट्रीय उद्यान वन विहार में बाघिन ‘बसनी’ के महतारी बनला के खुशी देर तक ना रह सकल काहे कि एगो शावक मरल पैदा भइल त दोसरका जनम का बाद मर गइल.\nअमेरिका में पाकिस्तान के राजदूत हुसैन हक्कानी मंगल का दिने प्रधानमंत्री यूसुफ रजा गिलानी के आपन इस्तीफा सँउप दिहलन.\nमिस्र के तहरीर चौक पर फेर बड़हन प्रदर्शन करे खातिर जुटे के गोहार लगावल गइल बा. पिछला दिने एहीजा पुलिस के कार्यवाही से कम से कम तैंतीस गो लोग के मौत भइल रहे.\nतिब्बत के हालात के चिंताजनक बतवलसि स्विट्जरलैंड. कहलसि कि आत्मदाह के घटनन से पता चलत बा कि ओहिजा लोग कतना निराश बा.\nअमेरिका गलती मनलसि. कहलसि कि अपना नक्शा में भारतीय इलाका देखावे में सुधार ले आई.\nदक्षिण कोरिया के एगो व्यावसायिक पोत हांगकांग का नियरा समुद्र में डूब गइल. पोत पर सवार एकइस लोग में से पांच जने के बचा लिहल गइल.\nफ्रांस के रक्षा, अंतरिक्ष अउर परिवहन क्षेत्र के कम्पनी थेल्स अपना भारतीय कारोबार के प्रबंध निदेशक एरिक लेंसिन के बनवलसि.\nविमानन कम्पनी जेट एयरवेज के लेखा परीक्षक के कहना बा कि कम्पनी के आपन देनदारी चुकावे खातिर नकदी जुटावे के जरुरत बा.\nप्रमुख दूरसंचार कम्पनीआ भारती एयरटेल, वोडाफोन अउर आईडिया सेल्युलर के कहना बा कि अगर 3जी इंट्रा सर्किल रोमिंग मुद्दा पर समझौता नइखे करे दिहल जात त सरकार के चाहीं कि ऊ 3जी लाइसेंस शुल्क लवटा देव.\nमंगल का दिने रुपया के दाम में ऐतिहासिक गिरावट का बाद 52.73 रुपिया प्रति डॉलर हो गइलो पर सरकार के कहना बा कि ई दुनिया के हालात का चलते भइल बा आ एहसे देश के निर्यातकन के फायदा होई. हालांकि बतावल जात बा कि एहसे देश में महँगाईओ बढ़ी काहे कि तेल आयात खातिर कम्पनियन के अब बेसी भुगतान करे पड़ी.\nएयर इंडिया आपन आमदनी बढ़ावे खातिर एयरबस विमानन में किफायती श्रेणी के सीट के गिनिती बढ़ा सकेले.\nआरबीआई फेर इशारा कइलसि कि महंगाई पर मौद्रिक सख्ती आगहू जारी राखी.\nमंगल का दिने शेयर बाजारों में तेजी लउकल आ सेंसेक्स 119 अंक ऊपर चढ़ के बंद भइल.\nपाकिस्तान में विदेशी निवेश में साल के पहिला चार महीना में 58 फीसदी के गिरावट आइल बा.\n2012 में चीन के विकास दर 8.4 फीसदी रहे के अनुमान लगावल गइल बा.\nकोल इंडिया लिमिटेड के अध्यक्ष आ प्रबंध निदेशक एन.सी. झा के कहना बा कि परियोजना खातिर पर्यावरण मंजूरी हासिल कइल एगो समस्या बन गइल बा.\nभारतीय अंतर्राष्ट्रीय फिल्म समारोह बुध से गोवा में शुरू होखी. एह समारोह में मशहूर फ्रेंच फिल्म निर्माता बट्रेंड टैवरनियर के लाइफटाइम अचीवमेंट अवार्ड दिहल जाई.\nतेलुगू फिलिमन के सुपरस्टार नागार्जुन आई-1 सुपर सीरीज मोटरस्पोटर्स रेस खातिर हैदराबाद फ्रेंचाइजी टीम खरीद लिहले बाड़न.\nयाहू इंडिया आपन ऑनलाइन वीडियो सेवा शुरू कइलसि जवना पर समाचार, मनोरंजन, जीवनशैली आ फिल्म देखावल जाई.\n‘रॉकस्टार’ के प्रदर्शन का बाद पाकिस्तानी मूल के अमेरिकी मॉडल नर्गिस फाकरी आ अभिनेता रणबीर कपूर अब नइखन चाहत कि ओह लोग के जोड़ी में देखल जाव.\nएड्स जागरूकता अभियान का दौरान हॉलीवुड स्टार रिचर्ड गेरे आ बॉलीवुड अभिनेत्री शिल्पा शेट्टी के सबका सोझा लिहल चुम्मा के मामिला पर साल 2007 में राजस्थान आ उत्तर प्रदेश में दायर मुकदमा के सर्वोच्च न्यायायलय मुम्बई के एगो अदालत में स्थानांतरित कर दिहलसि.\n17वाँ राष्ट्रीय युवा महोत्सव के आयोजन कर्नाटक का मंगलौर में 12 से 16 जनवरी ले कइल जाई. एकर आयोजन स्वामी विवेकानन्द जयंती का उपलक्ष्य में हर साल केन्द्र के युवा मामिला आ खेल मंत्रालय करेला.\nभारतीय क्रिकेट टीम के कप्तान रहल अजीत वाडेकर के कर्नल सीके नायडू लाइफटाइम अचीवमेंट अवार्ड से सम्मानित कइल जाई.\nभारतीय ओलम्पिक संघ एगो 11 सदस्यीय एथलीट आयोग बनाई जवना के सदस्यन के चुनाव लंदन ओलम्पिक खेले के योग्यता हासिल कर चुकल खिलाड़ी करीहें.\nमुम्बई टेस्ट में पहिला दिने वेस्टइंडीज मजबूत बल्लेबाजी कइलसि आ दू विकेट का नुकसान पर 267 रन बना लिहलसि.\nनेहरू हॉकी टूर्नामेंट में पंजाब एण्ड सिंध बैंक नामधारी एकादश के 3-2 से हरवलसि जबकि पंजाब नेशनल बैंक मध्य रेलवे से 2-2 का बराबरी पर रहल.\nभारतीय क्रिकेट टीम आईसीसी का टेस्ट रैंकिंग में दुसरका जगहा राखल गइल बा.\nइंडोनेशिया के जकार्ता में साउथईस्ट एशियन गेम्स फुटबाल टूर्नामेंट का फाइनल मैच में मचल भगदड़ से दू आदमी के मौत हो गइल.\nअंतर्राष्ट्रीय क्रिकेट परिषद के मुख्य कार्यकारी अधिकारी हारून लोगार्ट आपन कार्यकाल बढ़वावल नइखन चाहत.\nजमैका के फर्राटा धावक मुलिंग्स पर आजीवन प्रतिबंध लगा दिहल गइल बा. ऊ डोप टेस्ट में दुबारा फेल हो गइलें.\nआस्ट्रेलियाई क्रिकेट टीम के कोच बनावल गइले मिकी आर्थर.


चुलबुल तिवारी का किरदार में सुदेश कौल – Anjoria\nचुलबुल पाण्डे एगो ब्राण्ड नेम बन गइल बा. एह नाम के एह घरी भोजपुरी सिनेमा में खूबे भँजावल जात बा. जबसे सलमान खान दबंग में चुलबुल पाण्डे बनके आइल बाड़े तबसे भोजपुरी सिनेमा में एह पेटेंट नाम के भरमार हो गइल बा. एही कड़ी के आगे बढ़ावत हम चुलबुल तिवारी के जिक्र करत बानी.\nचुलबुल तिवारी के किरदार रउरा दिनेशलाल यादव ‘निरहुआ’ स्टारर फिलिम ‘दूल्हे राजा’ में देखब जवन जल्दिए रिलीज होखे वाली बा. एहमें सुदेश कौल चुलबुल तिवारी के किरदार में नज़र अइहें आ इहो चुलबुल एगो पुलिस इन्स्पेक्टर ह.\nबॉलीवुड में एह घरी सुदेश कौल के नाम तेज़ी से उभरल बा, चाहे बंगला फिलिम होखे, हिन्दी के होखे भा भोजपुरी के, हर जगह ऊ छा गइल बाड़े. सुदेश आपन बतौर अभिनेता करियर मिथुन चक्रवर्ती के संगे बंगला फिलिम ‘सत्यमेव जयते’ से कइले रहले. एह फिलिम ला सुदेश के खूब सराहल गइल रहे. एकरा बाद त सुदेश बंगला फिलिमन में छा गइले. बंगला फिलिमन का साथही सुदेश कौल भोजपुरी में ‘हम बाहुबली’, ‘धर्मात्मा’, ‘लावारिस’, ‘खटाईलाल मिठाईलाल’ आ हिंदी में ‘ट्रम्प कार्ड’, ‘बीहड़’, ‘ले गया सद्दाम’ जइसन फिलिमन में अभिनय कइले.\nआजु काल्हु सुदेश के.सी. बोकाडिया के हिन्दी फिल्म ‘डर्टी पॉलिटिक्स’ आ सुभाष घई के फिलिम ‘कांची’ का शूटिंग में बाझल बाड़े.


जालसाजी कर के लिहले नोबेल पुरस्कार – Anjoria\nजालसाजी कर के लिहले नोबेल पुरस्कार\nमार्च 11, 2011 बांगलादेश, मोहम्मद यूनुस, सूदखोरी\nनोबेल शांति पुरस्कार विजेता आ बंगलादेश में ग्रामीण बैंक के संस्थापक मोहम्मद यूनुस बहुते बड़हन पाखंडी, छली, आ खूनचूसवा सूदखोर त हइये हऽ भारत में आतंकी गतिविधि खातिर हूजी आ अलकायदा के फंडिंग करे के आरोपो बा उनुका पर. शुक का दिने भारत आ बांगला देश का बीच होखे वाला बातचीत में इहो मसला उठावल जा सकेला.\nबंगलादेश के प्रधानमंत्री शुरूवे से यूनुस के खून चूसवा बतावल रहल बाड़ी आ जब उनुका पता चलल कि उनुकर रिश्ता आतंकियनो से बा त तुरते यूनुस के ग्रामीण बैंक के शीर्ष पद से हटावे के आदेश दे दिहली. बंगलादेश के खुफिया विभाग अपना सरकार के प्रेषित साठ पेज के एगो रिपोर्ट में ओहिजा के खुफिया विभाग यूनुस के आतंकियन से सम्बंधन के पोलपट्टी खोल दिहले बा. कहल जाता कि ओह रपट में शेख हसीना के शासन सम्हरला का बाद ओहिजा भइल बंगलादेश रायफल्स में विद्रोह का पाछहू यूनुस आ हूजी के बड़हन भूमिका रहुवे. प्रधानमंत्री शेख हसीना वाजेद के कार्यालय के एगो बड़ अफसर “सन्मार्ग” के बतवलसि कि मोहम्मद यूनुस पर करोड़ों डालर के घोटाला करे के आरोप बा. अबही हालही में नार्वे सरकार यूनुस के माइक्रो फाइनांस का नाम पर 10 करोड़ डालर दिहले बिया. ऊ रकम कहां गइल एकर कवनो पता नइखे. शक बा कि ऊ रकम आतंकियन के थमा दिहल गइल बा. अतने ना ऊ अफसर इहो बतवले कि “दरिद्र नेहरारूवन के बहुते कम सूद पर करजा दे के ओकनी के जीवन स्तर सुधारे के अफवाह फइलावे वाला एह ढोंगी मसीहा के साच ई बा कि विदेशन से एह नाम पर हर साल दान में भा बेसी से बेसी तीन टका सैकड़ा सालाना पर मिलल बहुते बड़हन रकम के ऊ गाँव के मेहरारुवन के चालीस से पचास टका सालाना का सूद पर देबले आ करजा वसूली के तरीका अतना अमानुषिक बा कई गो कर्जदार ओह डर से खुदकुशी कर लिहली.”\nओहि रपट में एकरो खुलासा होखला के कहल जात बा कि यूनूस के नोबेल पुरस्कार कसे मिलल? रपट में कहल गइल बा कि कट्टरपंथियन से उनुकर पुरान आ पोढ़ संबंध रहल बा आ पहिलहू ऊ ओकनी के मोट रकम देत आइल बाड़न. आतंकियन के एगो अइसन मुसलमान के जरुरत रहे जेकर छवि धपधप उज्जर होखे आ जे जरुरत पर बहुते बेसी धन दे सके. 9/11 का बाद आतंकियन के धन के अभाव महसूस होखे लागल रहे आ धन देबे वालन पर निगाह राखल शुरु हो गइल रहे. कहल जात बा कि एही इरादा से अलकायदा अउर हूजी के गुर्गा तबलीग के जमीयत का आड़ में पूरी दुनिया में यूनुस के गुणगान शुरू कर दिहले. दोसरा तरह मुस्लिम मानस पर मरहम लगावे खातिर ओह दौरान कवनो मुस्लिम के ग्लोबन आकॉन बनावे के जरुरत बुझाये लागल रहे. नोबेल कमेटी आतंकियन के एह छलावा में आ गइल.\nचटगांव के जोबरा गांव के एगो निवासी अपना बातचीत में “सन्मार्ग” के बतवलसि कि मोहम्मद यूनुस नोबेल पुरस्कार मिलला का बाद जवन डॉक्यूमेंट्री फिल्म देखवलन तवन झूठ के पुलिंदा रहे. 13 अक्टूबर 2006 के ओस्लो में देखावल ओह डॉक्यूमेंटरी में चटगांव के जोबरा गांव के एगो औरत के कहानी बा जे ग्रामीण बैंक से पहिला कर्ज लिहले रहुवे. फेर ऊ महिला ओह कर्ज के सही इस्तेमाल करके आपन जीवन सुखमय बनवलसि. टूटही झोपड़ी से उठ के दू मंजिला मकान के मालकिन बन गइलजबकि साछ त ई बा कि सोफिया आ ओकर परिवार आजुवो ओह दोमंजिला मकान का बगल में एगो टूटही झोपड़ी में रहत बिया. आ ऊ मकान दुबई में रहे वाला जाबाल हुसेन नाम के आदमी के ह. आ जब मोहम्मद यूनुस के मुकदमा करे के चेतावनी दिहलसि ओह डाकूमेंटरी के देखावल बन्द कर दिहल गइल. जाबाल के ऊ रिश्तेदार सुफिया के दू गो बेटियनो से, नुरुननाहर अउर हलीमा से, बातो करवलसि जवना मे ऊ बतवली सँ कि कइसे सोफिया दरिद्रता में एड़ी रगड़त मरल रहे आ उहो सब भिखारियन जइसन जिनिगी जियत बाड़ी .\nअतने ना. अमरीका के पूर्व राष्ट्रपति के पत्नी आ मौजूदा अमरीकी विदेश सचिव हिलेरी क्लिंटन जब अमरीका के प्रथम महिला का रुप में बांगलादेश आइल रहली त उणुका सम्मान में मोशीतला के ऋषिपल्ली में यूनुस “हिलेरी आदर्श” नाम से एगो परियोजना शुरू कइले. एकरा कुछुए दिन का बाद ऊ गांव सूद वसूली का आतंक में डूब गइल आ पूरा गांव कंगाल हो गइल. आजु “हिलेरी आदर्श” सूदखोरी के आतंक के नमूना हो गइल बा. कहेवाला कहत बाड़न कि ओह गाँव के दर्जनो लड़की मुंबई भा कोलकाता के चकलाघरन में बिका गइली सँ आ कई गो खुदकुशी कर लिहली सँ.\nगाँव त सरकार खातिर कुछऊ नइखे\nOne thought on “जालसाजी कर के लिहले नोबेल पुरस्कार”\nBSD कहते हैं:\nमार्च 13, 2011 को 11:17 पूर्वाह्न पर


लिखले बानी खून से सियाही ना समुझीह – Anjoria\nभोजपुरी अदाकारा रिंकू घोष के दिवानन के दिवानगी बेजोड़ बा. ओतना दिवाना भोजपुरी के कवनो दोसर अदाकारा खातिर नइखे. उनुकर फिल्म “बिदाई” देखि के एगो दिवाना अपना हाथ पर सुंगधा, फिल्म में रिंकू घोष के किरदार के नाम, गोदवा लिहलसि. त एगो दोसर दिवाना अपना खून से लिखल खत लिख भेजलसि कि हम आपके दोस्त बनल चाहीलें. नाम लिखले बा महादेव, पता बावे छपरा. रिंकू अपना एह दिवाना के खत के जवाब त नइखी दिहले बाकिर अतना जरुर कहली कि ई खत देख पता चलल कि लोग उनुकर कतना दिवाना बाड़े. रिंकू घोष के फिल्म “आखिरी रास्ता” आजुकाल्हु धमाल मचवले बा. एह घरी ऊ फिल्म “केहू हमसे जीत ना पाई” के शूटिंग में व्यस्त बाड़ी. “दुश्मनी” नाम के उनकर फिलिम जल्दिये रिलीह होखे वाला बा.


April 2018 – Page2– टटका खबर\nदेश के विरोधी गोल कांग्रेस का साथे मिल के नंगई पर उतरलें\nनयी दिल्ली, 20 अप्रैल. कांग्रेस समेत देश के सात गो विरोधी गोल के सदस्य आजु राज्यसभा के सभापति एम. वेंकैया नायडु के सुप्रीम कोर्ट के मुख्य न्यायाधीश दीपक कुमार मिश्रा का खिलाफ महाभियोग प्रस्ताव के नोटिस दिहलें. नोटिस सउँपला का बाद राज्यसभा में विरोधी गोल के नेता गुलाम नबी आजाद आ कांग्रेस के बड़का वकील\nगुजरात के नरोडा पाटिया मामिला में मंत्री रहल माया कोडनानी बरी हो गइली\nअहमदाबाद, 20 अप्रैल. गुजरात में अयोध्या से लवटि के आवत रामभक्तन के गोधरा में ट्रेन का डिब्बा में बंद क के जरा मुअवला का बाद भड़कल साल 2002 के भीषण दंगा का दौरान नरेडा पाटिया में कुछ मुसलमानन के मार डालल गइल रहे. एही मामिला में ओह घरी गुजरात सरकार में मंत्री रहल मायाबेन कोडनानी\nअमेरिकी इतिहास में सबले बूढ़ अपराधी के दीहल गइल मौत\nवाशिंगटन 20 अप्रैल (वार्ता). अमेरिका के अलाबामा प्रांत में अबले के सबले बूढ़ अपराधी वाल्चर मूडी के आजु मौत दे दीहल गइल. ओकरा पर साल 1989 में सिलसिलेवार बम धमाका करावे के आरोप रहुवे. जेल अधिकारियन से जानकारी मिलल कि 83 बरीस के वाल्टर मूडी के अलाबामा प्रांत के अटमोर में विलियम सी होलमैन फेसिलिटी\nसंतकबीरनगर में पेड़ से टकराइल पिकअप, तीन जने के मौत\nसंतकबीरनगर 20 अप्रैल (वार्ता). संतकबीरनगर के बखिरा इलाका में आजु एगो पिकअप गाड़ी सड़क किनारे का पेड़ से टकराके खड्डा में गिर गइल. एह हादसा में ओह पर सवार तीन जने के ओहिजे मौत हो गइल. पुलिस बतवलसि कि सबेर बेरा बस्ती का ओर से आवत एगो मुर्गी लदले पिकअप गाड़ी बस्ती-नंदौर सड़क पर चमनगंज\nआजमगढ़ में नाबालिग से बलात्कार वाला गिरफ्तार\nआजमगढ़ 20 अप्रैल (वार्ता). आजमगढ़ के कप्तानगंज इलाका में एगो बारह बरीस के लड़िकी से बलात्कार भइला का खबर सामने आइल बा. पुलिस सूत्र बतवलें कि कप्तानगंज इलाका में काल्हु सँझिया बारह बरीस के लड़िकी दिशा मैदान ला घर से निकलल रहुवे. बीचे में गाँवे के मनमोहन उर्फ राजा दुबे ओकरा के धर लिहलसि आ\nट्रैक्टर का धक्का से छात्रा के मौत का बाद भइल अगजनी आ बवाल\nचन्दौली 20 अप्रैल (वार्ता). चंदौली के सकलडिहा इलाका में एगो ट्रैक्टर से धक्का लगला का चलते भइल पॉलिटेक्निक के छात्रा के मौत का बाद खिसियाइल छात्र छात्रा जम के बवाल मचवले आ ओह ट्रैक्टर में आ एगो पुलिस गाड़ी के आग का हवाले कर दिहलें. पुलिस सूत्र बतवलें कि सकलडीहा-चन्दौली रोड पर काल्हु सँझिया राजकीय\nगोण्डा में बाघ उपटल, छह जने के नोच डललसि\nगोण्डा 19 अप्रैल (वार्ता ). गोण्डा जिला के नवाबगंज इलाका हरिहरपुर चांईपुरवा गांव में जंगल से भटकि के आ गइल एगो बाघ छह जने के नोचि के घवाहिल क दिहले बा. बाघ का हमला से इलाका में दहशत के माहौल बनि गइल बा आ ओकरा के पकड़े ला लखनऊ से स्पेशल टीम बोलावल गइल बा.\nमहाराजगंज, 19 अप्रैल. सिवान जिला के महाराजगंज इलाका के बगरा गाँव के पुरनिया स्वतंत्रता सेनानी सीताराम सिंह के निधन मंगल के अधरतिया में पटना के एगो निजी अस्पताल में हो गइल. पटना से उनुकर पार्थिव शरीर गाँवे पहुँचते उनुकर आखिरी दर्शन ला लोग के हुजूम उमड़ पड़ल. सीताराम बाबू के मनसा का मुताबिक डुमाई गढ़\nबिजली से लागल आगि से आठ घर राख\nभेल्दी, 19 अपेरैल. अमनौर इलका के मदारपुर नोनिया बस्ती में मंगल का राति बिजली के शॉट सर्किट से लागल आग का चलते धह गो घर राख हो गइल आ लाखों के संपति स्वाहा हो गइल. बद्री महतो का घर में शुरु भइल आगि देखते देखत अगल बगल के आठ जने के घर अपना गिरफ्त में\nकुख्यात पवन चौधरी के गिरफ्तारी से आरा में राहत\nआरा, 19 अप्रैल. पटना आ भोजपुर में दहशत के दोसर नाम बन चुकल सीरियल किलर पवन चौधरी के उदवंतनगर इलाका के बेलाउर गाँव से मंगल का दिने पुलिस के स्पेशल टीम गिरफ्तार क लिहलसि. पुलिस सूत्रन के कहना बा कि पवन जेल में बंद अपना आका रंजीत चौधरी का इशारा पर वारदात करत रहुवे आ\nवकीलन के झटकारत जज लोया के मौत वाली याचिका खारिज क दिहलसि सुप्रीम कोर्ट\nनयी दिल्ली 19 अप्रैल. केंद्रीय जांच ब्यूरो (सीबीआई) के न्यायाधीश रहल बी एच लोया के मौत के स्वतंत्र जांच करावे ला दीहल गइल सगरी याचिका सुप्रीम कोर्ट आजु खारिज क दिहलसि. कहलसि कि जनहित याचिका लगावल एह घरी आपन व्यापारिक भा राजनीतिक बदला निकाले के धंधा बनि गइल बा. वकीलन के बाकायदा नाम लेत अदालत\nखून कइला का बाद लाश दियरा में फेंक गइलें सँ\nगुठनी, 18 अप्रैल. सिवान जिला के ग्यासपुर गांव में एगो नवही के गरदन रेतल लाश दियरा में गेहूं का खेत में फेंकल मिलल बा. ओकर पहचान ग्यासपुर के भीम राजभर के बेटा धीरज का रुप में भइल बा. जे पिछला कई दिन से लापता रहुवे. मंगल का भोरे केहू फोन क के बतावल त लोग\nटीडीएम के कार आरा में उत्पात मचवलसि\nआरा, 18 अप्रैल. मंगल का दिने आरा टीडीएम के बेकाबू बेकाबू स्कॉर्पियो आरा शहर में जमके उत्पात मचवलसि. सरकारी गाड़ी का नशा में धुत चालक तीन आदमी के कचार दिहलसि. ओहिजा से निकलल त जज कोठी मोड़ का लगे एगो टेम्पो के ठोकर मार दिहलसि. एह पर सवार आठ लोग घवाहिल हो गइल. बाद में\nघरेलू कलह में बड़ भाई के छूरा घोंप के मार डललसि\nपरसा, 18 अप्रेल. पारिवारिक कलह आ बाताबाति में सारण जिला के परसा इलाका के एगो गाँव में छोटका भाई अपना बड़ भाई मिथिलेश राय के छूरा घोंप के जान ले लिहलसि. घवाहिल मिथिलेश के पीएचसी परसा ले जाइल गइल त डॉक्टर उनुका के मर गइल बता दिहलें. घटना काल्ह मंगल सबेर के ह, जानकारी मिलला\nकठुआ मामिला में मीडिया घरानन पर दस-दस लाख के जुर्माना\nनयी दिल्ली 18 अप्रैल (वार्ता). जम्मू कश्मीर के कठुआ में बलात्कार पीड़ित बच्ची के पहचान उजागर क के टीआरपी बटोरे वाला मीडिया का खिलाफ कड़ा रुख अपनावत दिल्ली उच्च न्यायालय आजु ओह मीडिया हाउसन पर दस-दस लाख रुपिया के जुर्माना लगा दिहलसि जे जे ओकर नाम उजागर करे के अपराध कइले बा. अदालत इहो कहलसि\nजम्मू कश्मीर में भाजपा के सगरी मंत्रियन के इस्तीफा\nजम्मू 17अप्रैल. जम्मू कश्मीर सरकार में शामिल भारतीय जनता पार्टी के सगरी मंत्री काल्हु आपन इस्तीफा अपना गोल के प्रदेश अध्यक्ष सत शर्मा के सउँप गहले बाड़न. बाकिर अबहीं ले ई साफ नइखे भइल कि कारण का बा. एहसे पहिले दू गो मंत्रियन के इस्तीफा कठुआ मामिला में सही जाँच के मांग करे का चलते\nनयी दिल्ली 17 अप्रेल. देश में एह घरी विपक्ष जइसन माहौल बनावे में लागल बा ओह माहौल में आरक्षण आ एससी एसटी एक्ट के अउरी बरियार कइल छोड़ि के दोसर कवनो राह नइखे लउकत. लमहर छलांग लगावे खातिर निहुरल बेजाँय ना मानल जाई. हालांकि मौदी भक्त मिडिल क्लास में आ आरक्षण विरोधी सवर्णन में मौजूद


आदि शक्ति के कवनो फिलिम कबो रुकल ना – Anjoria\nआदि शक्ति के कवनो फिलिम कबो रुकल ना\nजानल मानल फिल्म फाइनेंसर आ आदि शक्ति इंटरटेनमेंट के कर्ता-धर्ता दुर्गा प्रसाद क बारे में कहल जाला कि ऊ बहुते भाग्यशाली हउवें. आजु ले जवना फिलिम साथे आदि शक्ति इंटरटेनमेंट के नाम जूड़ल सगरी फिलिम सिनेमा घर ले ज़रूर चहुँपल. आदि शक्ति के कवनो फिलिम कबो रुकल ना. एहसे जेही एक बेर आदि शक्ति इंटरटेमनेंट से जूड़ल ऊ हमेशा एकर जयकार करेला. वजह बा दुर्गा प्रसाद मजूमदार के बहुगनी होखल. भोजपुरी इंडस्ट्री में दादा का नाम से मशहूर दुर्गा प्रसाद मजूमदार के सिनेमा के मेकिंग से लेके कैमरा के लेंस तक के जानकारी बा. खुद दादा के कहना बा कि उनुका भोजपुरी से प्यार बा आ एही से भोजपुरी फिलिम बनावेले आ परोसेलें.\nबोल्डो से बोल्ड – "फूहड़ सनीमा"\nई हमार बेहतरीन फिलिम होखीहें सँ – राकेश मिश्रा


Lalu will remain in the rule As long as there isapotato in Samosa Bhojpuri Spl: जब ले समोसा में आलू रही, तब ले लालू के शासन रही\nतिहाड़ जेल में बंद नताशा नरवाल को पिता की मौत के बाद मिली जमानत\nसांच बात ई बा कि सरकार से बाहर रहला के बादो लालू सचहूं समोसा के आलू नियर बिहार आ बिहार से बाहर के राजनीति में बनल बाड़े. भलहीं अबे उनकर बुढ़ापा जेल में कटत बा, बाकिर जवनी गंतिया उनकर दरबार जेल भा अस्पताल में सजत रहेला, ओही से उनकर अपने बनावल कहाउत सांच साबित हो जाला.\nLast Updated: March 22, 2021, 1:25 PM IST\nलालू प्रसाद आ लालू यादव नाम से बेसी चलन में लालू रहल बा. लालू के लेके केतने कहाउत-किस्सा-परतोख बनल-बनावल आ सुनल-सुनावल गइल. एही में एगो इहो रहे- जब ले समोसा में आलू रही, तब ले लालू के शासन रही. ई खुदे लालू अपना भाषन में कहस. शासन के माने अगर सरकार ले सीमित मानल जाव त ई कहाउत अब बेमानी हो गइल बा, बाकिर सांच बात ई बा कि सरकार से बाहर रहला के बादो लालू सचहूं समोसा के आलू नियर बिहार आ बिहार से बाहर के राजनीति में बनल बाड़े. भलहीं अबे उनकर बुढ़ापा जेल में कटत बा, बाकिर जवनी गंतिया उनकर दरबार जेल भा अस्पताल में सजत रहेला, ओही से उनकर अपने बनावल कहाउत सांच साबित हो जाला.\nखुन्नस खाये वाला ललुआ कह के लालू के पुकारे ला, त राजनीति में ऊ लालू जी, लालू प्रसाद आ लालू यादव के नाम से मशहूर बाड़े. करीब 50 साल पहिले माने 1974 के जय प्रकाश जी के आंदोलन से निकलल लालू राजनीति में आजुओ कवनो बड़ पोलिटिशियन से कम नइखन. बिना उनकर नाम लिहले सरकारी भा विरोधी पक्ष के नेता लोग के राजनीतिक पाठ पूरा ना होखे. केहू उनकरा शासन में जंगल राज के जिकिर करेला त केहू उनकर सामाजिक न्याय के बड़ाई करेला. हाले में बिहार के चुनाव में लालू के जंगल राज फेर से चर्चा में रहल. माने लालू इलेक्शन के मुद्दा रहले. उनकर दल त लालू के नाम आगे क के वोट मंगबे कइलस.\nलालू राजनीति के केतना असरदार चेहरा हउअन, एकरा के समझे खातिर एगो अवसर के जिकिर जरूरी बा. 1998 में लालू चारा घोटाला में धरइला के बाद पटना के बेऊर जेल में रहले. ओही घरी चंद्रशेखर पटना अइले. थोरहीं दिन पहिले चंद्रशेखर के सरकार गिरल रहे आ ऊ पूर्व पीएम हो गइल रहले. पटना में आवते ऊ लालू से भेंट करे बेऊर जेल गइले. उनकर प्रेस कांफरेंस होत रहे. केहू पूछ दीहल कि चारा घोटाला के आरोपी से काहें मिले गइल रहनी हां, एह से रउरा छवि पर खराब असर ना पड़ी? चंद्रशेकर के जवाब से पत्रकार लोग के मुंहे बंद हो गइल. ऊ कहले कि तोहरा लोगिन के भाई, बाप भा बेटा-भतीजा कवनो बड़ कांड क के जेल जाव त तोहनी का ओकरा से भेंट करे ना जइबअ का? लालू पर अबहीं आरोप लागल बा, जब साबित होई त ऊ दोषी कहइएं. तबो हमार संबंध अइसहीं रही. रिश्ता रोज ना बनेला आ रोज ना तूरल जाला.\nलालू में लोग के अपना ओर खींचे के गजब ताकत रहल बा. उनकर स्टाइले अलग रहेला. एकरा बारे में आल इंडिया रेडियो के कोलकाता सेंटर में 20 साल पहिले तैनात एक जने अफसर बतवले रहले. ऊ कहले कि केहू के ई मालूम नइखे कि लालू के भाषण के स्टाइल नया किसिम के कइसे हो गइल. ऊ ओकर राज बतवले. इमरजेंसी में नेता लोग के संगे लालू जब जेल में बंद रहले त ओइजा मनोरंजन के कवनो साधन ना रहे. रेडियो के पटना केंद्र से लोहा सिंह एगो नाटक आवे, जवना में लोहा सिंह के डायलाग हिन्दी, भोजपुरी आ अंगरेजी शब्दन के मिला के होखे. गांव के लोग बड़ा चाव से सुने. लालू ओह नाटक के कई गो संवाद इयाद क लिहले रहले. जब नेता लोग कहे कि लालू जी, तनी कुछ सुनाईं ना. बस, लालू लोहा सिंह के स्टाइल में चालू हो जास आ ठठा के सभे हंसे लागे. लालू समझ गइले कि ई पढ़ल-लिखल लोग के एह स्टाइल से हंसावल जा सकेला त अनपढ़-गंवार के पटावल त अउरी आसान होई. जेल से निकलला के बाद लालू के बोली-बतकही से लेके भाषन तक उहे स्टाइल रह गइल.\nलालू के केस के स्टाइल भी इयाद होई. उनकर केस एतना छोट कटाव कि कंगही के जरूरते ना पड़े. लालू के केस के एह स्टाइल के कुछ लोग साधना कट कहे लागल. एई पर लालू के जवाब होखे- धत्त, कवनो हम लइकी हईं का, जे साधना कट कटवाएब. अरे, हम त जान-बूझ के अइसने कटवाई ले कि ना कंगही के जरूरत पड़ी आ ना आईना के. लालू के भाषन के एगो लाइन ओह घरी बड़ा मशहूर भइले रहे, जब चुनाव के भाषण में ऊ लोग से कहले- बिहार के सड़क को अइसन बनवाएंगे, जो हेमा मालिन के गाल से भी चीकन होगा. बड़-बड़ साहित्यिक लोग अइसन बिंब प्रयोग करे में फेल हो जाई. सड़क के चिकनाई के तुलना हीरोइन के गाल से.\nलालू कहीं कवनो सभा में बचपन में खेलल खेल के लाइन दोहरावस त कबो भइंस के पीठ पर चरावे के बात कहस. गांव में ई कुल लोग देखले-सुनले रहे, एह से सभे मजा लेव. जइसे ऊ कहस- ओका, बोका, तीन तड़ोका. माहौल देख आ मिजाज भांप के कहीं कहस- हेलल हेलल भइंसिया पानी में, दूधवो ना पीयनीं जवानी में. उनकरा भाषण के एतना असर रहे कि देश से लेके विदेशी पाकिस्तान तक लोग उनकरा भाषण के दीवाना रहे. राज्यसभा के अबे उपाध्यक्ष हरिवंश बतावत रहले कि ऊ चेन्नई में केहू लोकल आदमी के घरे बइठल रहले. बतकही चलत रहे. जइसहीं टीवी पर लालू भाषण देत लउकले, घर वाला तुरंते टीवी के आवाज बढ़ा दिहले. उनका लालू के भाषण ना बुझाइल, बाकिर बोले के हाव-भाव देख के ऊ खूब हंसले. बाद में हरिवंश पूछले कि लालू के बात समझ में आइल हा, त ऊ कहले कि भाषण त ना समझनी हां, बाकिर हाव-भाव से देख के हंसी आ गइल रहल हा.\nलालू खाली हंसावे वाला नेता ना हउवन. ऊ हंसिये-मजाक में कई गो गूढ़ बात कह देले. 1998 में हम जवना अखबार में रहनी, ओकरा सालाना समारोह में ऊ आइल रहले. चारा घोटाला में नाम अइला के बाद ऊ सीएम त ना रहले, बाकिर राबड़ी देवी के सीएम बना के पीछे से सरकार त उहे चलावस. ओह घरी सुशील कुमार मोदी के प्रतिपक्ष के नेता पद देबे में पेंच फंसल रहे. कार्यक्रम में माले नेता महेंद्र सिंह, सुशील कुमार मोदी आ लालू प्रसाद मंच पर बइठल रहे लोग. लालू हमरा के बोला के कान में कहले- का बोले के होई हो. हम कहनी कि सब अखबार के लोग आइल बा. कुछ असन बोलीं कि लोग छापे खातिर मजबूर हो जाव. ना त केहू एह कार्यक्रम के खबर ना छापी. लालू उठले आ मंच पर बइठल लोग के नाम के संगे पद बता के संबोधनल शुरू कइले. जब सुशील मोदी के बारी आइल त कहले- बगल में सुशील मोदी जी बानी. इहां के हम कवन पद बताईं. चलीं, आज बताइए दे तानी. हां, त हमरा बगल में बैठे नेता प्रतिपक्ष सुशील कुमार मोदी जी. संगे इहो साफ कइले कि ई काम सरकार के बा, बाकिर आज हम पार्टी के अध्यक्ष के नाते राबड़ी देवी से कहेब कि अब नेता प्रतिपक्ष सुशील जी के बना दीहल जाव. अखबार वाला लोग के लाइन मिल गइल छापे के. (लेखक ओमप्रकाश अश्क वरिष्ठ पत्रकार हैं.)


रविकिशन का साथे पुष्कर तिवारी आ राजीव मिश्रा – Anjoria\nMar 21, 2010 आनन्द डी गहतराज, खेला, पुष्कर तिवारी, भोजपुरी फिल्म, रविकिशन, राजीव मिश्रा\nपहिले पुष्कर तिवारी के बात…\nरंगमंच का दुनिया से अपना अभिनय के सैर करत पुष्कर तिवारी भोजपुरी फिल्म खेला में बतौर अभिनेता पदार्पण कर रहल बाड़े. एहसे पहिले पुष्कर तिवारी निर्देशक एन॰चन्द्रा का निर्देशन में भइल टैलेंट हंट शो के टॉप टेन में शामिल रहलें. टीवी सीरियल एक नदिया दो किनारे में आ भोजपुरी फिल्म पिस्टल एक प्रेमकहानी में काम कर चुकल बाड़े. स्कूले कालेज से समय समय पर प्रोग्राम करत आइल पुष्कर एगो टीवी चैनल पर एंकरो बन के आवे वाला बाड़ें.\nअब राजीव मिश्रा का बारे में…\nकई कई टीवी चैनल से जुड़ल रहल राजीव मिश्रा अब सिनेमो का पर्दा पर भोजपुरी फिल्म खेला में रविकिशन का साथे एगो मुख्य भूमिका में आ रहल बाड़े. CNBC, Jain TV, ETV वगैरह से जुड़ल रहल राजीव मिश्रा साल २००२ से बिहार झारखंड के प्रोग्रामिंग इंचार्ज का रुप में काम करत रहलन. बंगलोर का अंग्रेजियो थिएटर से जुड़ल बाड़न राजीव.\nभोजपुरी सिनेमा के विकास का आँधी में शामिल होके अपना सपना के मंजिल पाए खातिर राजीव पिछला कुछ बरिसन से भोजपुरी फिल्मन में छोटमोट किरदार करत आइल बाड़े. ईटीवी का सीरियल फोक जलवा, जनता एक्सप्रेस, आ दास्ताने जुर्म में राजीव आपन पहचान बना लिहले रहलन. होली के कई प्रोग्रामो में काम कर चुकल बाड़े राजीव जवना के देखे खातिर दर्शकन के इन्तजार रहत रहे.\nभोजपुरी फिल्म खेला के मुख्य नायक रविकिशन हउवें, निर्माता अशोक वर्मा, आ निर्देशक आनन्द डी गहतराज.


Awadhesh Mishra and Sanjay Pandey are the main villains of modern Bhojpuri cinema – News18 Hindi\nBhojpuri Spl: आधुनिक भोजपुरी सिनेमा के महाखलनायक बाड़न अवधेश मिश्रा अउर संजय पाण्डेय\nभोजपुरी सिनेमा के आधुनिक युग के खलनायिकी के समझे खातिर हम एह दौर के कुछ स्थापित आ लोकप्रिय विलेन से उनका सफर आ किरदार पर विस्तार से बातचीत कइनी. आज बात एह दौर के दू गो महा खलनायक अवधेश मिश्रा अउर संजय पाण्डेय के. जे अपना अदायगी से दिल जीत ले लें.\nLast Updated : February 09, 2021, 16:32 IST\nभोजपुरी सिनेमा के आधुनिक दौर मे कलाकार बदल गइलें, नया हीरो अउरी नया खलनायक आ गइलें, तकनीक बदल गइल, शूटिंग के पैटर्न भी बदल गइल, लेकिन कहानियन के ढर्रा कुछ खास ना बदलल. भोजपुरी के अधिकांश फिलिम अभियो कमोबेश हिंदी के कुल फिलिम के साथे साउथ के फिलिम से प्रेरित लागेला. हालांकि बीच-बीच में कई गो प्रयोग भइल अउर ओह मे सफलता भी मिलल. कहानी आ किरदार मे नयापन से खलनायक के भी नया स्पेस आ नया चेहरा मिलल. भोजपुरी सिनेमा के आधुनिक युग (2000-2021) के खलनायिकी के समझे खातिर हम एह दौर के कुछ स्थापित आ लोकप्रिय विलेन से उनका सफर आ किरदार पर विस्तार से बातचीत कइनी. आज बात एह दौर के दू गो महा खलनायक अवधेश मिश्रा अउर संजय पाण्डेय के..\nअवधेश मिश्रा भोजपुरी खलनायकी के दुनिया के बेताज बादशाह हउवें. अवधेश मिश्रा के भोजपुरी में एंटी हीरो के अस्मिता अउरी उचित मेहनताना खातिर आवाज़ उठावे अउरी संघर्ष करे खातिर जानल जाला. अवधेश मिश्रा के जनम सीतामढ़ी बिहार के सुतियारा गाँव में भइल. फिल्म में अभिनय के शौक लागल त पहिले थियेटर ज्वाइन कइलें, फेर मुम्बई आपन किस्मत आजमावे आ गइलें. हिंदी सिनेमा खातिर संघर्ष कइलें अउरी जब ओने बात ना बनल त उभरत भोजपुरी फिलिम उद्योग में काम करे आ गइलें. 2005 में ‘दुल्हन अइसन चाहीं’ से शुरुआत कइलें अउरी अभी ले कुल 300 फिलिम कर चुकल बाडें. बातचीत के दौरान बतवले कि उ फिलिम के सलेक्शन बहुत सोच-विचार के करेलन. बकौल अवधेश मिश्रा, हम भोजपुरी में जब काम कइल शुरु कइनीं तब हमरा महसूस भइल कि भोजपुरी फिल्मन में खलनायक के उ कद नइखे जवन दोसर फिल्म उद्योग में बा.\nहमनी के मेहनताना काफी कम मिलत रहे अउरी ट्रीटमेंट भी कुछ खास ना होखे. हम फेर ई मुद्दा खातिर संघर्ष करे शुरु कइनी, आवाज उठावे लगनी. हमार कुछ साथी कलाकार लोग भी सपोर्ट में आइल. आज संतोष के साथ कह सकेनी कि हम इंडस्ट्री में खलनायकन के भी अच्छा जगह दिलवावे में कामयाब भइनी. अवधेश मिश्रा के कुछ बेहतरीन किरदार अउरी नीमन प्रदर्शन वाला फिलिम के बात कइल जाव त रविकिशन के साथे ‘सुहाग’ आ ‘लागल रहा राजा जी’ में उ लल्लन सिंह के यादगार चरित्र निभवले रहले. निरहुआ के फिलिम ‘प्रेम के रोग भइल’ में उनकर ध्रुपद सिंह के किरदार एतना मशहूर भइल रहे कि उ इंडस्ट्री में एह फिलिम के बाद ही स्थापित हो गइलें.\nपूरा फिल्म खलनायक के इर्द-गिर्द ही गढ़ल गइल रहे. ‘ज्वालामंडी’ में उ एगो चुनौतीपूर्ण रोल कइलें. उनकर रोल ज्वालाबाई नाम के हिजड़ा के रहल जे सॉफ्ट लउकेला लेकिन अंदर से खल स्वभाव के बा. अवधेश मिश्रा अपना किरदारन में अलग-अलग प्रयोग कइला खातिर जानल जाले. उ हिंदी के ‘एक विलेन’ से प्रेरित होके विलेन फिल्म बनवले जवना में उनकर मुख्य भूमिका रहल. ओही जे रविकिशन के फिल्म धुरंधर में उनकर किरदार एगो व्यवहारिक नजरिया वाला रहल जे देखे में त एकदम शरीफ बुझाला बाकिर भीतर से बहुत करिया बा. पवन सिंह के साथ लुटेरे में बरगद सिंह के उनकर किरदार याद कइल जाये वाला बा. अवधेश मिश्रा सकारात्मक चरित्र भी निभवले बाड़न जेकरा में खेसारीलाल यादव के साथे मेहंदी लगा के रखना आउर ज़िला चंपारण के नाम विशेष रूप से लिहल जा सकेला.\nसंजय पाण्डेय आजमगढ़ के कम्हरिया गाँव के रहे वाला हउवें. उ शुरुआती दिनन में थिएटर कइलें अउरी फेर फिलिम में आ गइलें. उनकर पहिला फिल्म ‘कहिया डोली लेके अइबा’ 2004 में आइल रहल जेकर डायरेक्टर राजकुमार आर पाण्डेय रहलें. ई दूनो जाना के डेब्यू फिल्म रहल. बकौल संजय पाण्डेय हमनी के सिनेमा अउरी कहानी दूनो ही पीछे चलेला त उनकर किरदार अउरी खलनायकी कइसे आगे रह सकेला. हमरा शिकायत लेखको लोग से भी बा उ आपन कहानी में चरित्र के निर्माण करबे ना करेलें. खाली चरित्रन के नाम दे देलें अउरी फिलिम में उनके काम दे देलें. मुश्किल से 5% स्क्रिप्ट ही अभी ले हमरा के अइसन मिलल बा जेकरा में पहिले से ही कैरेक्टाराईज़ेशन कइल गइल रहे नाही त अधिकतर हमारा किरदारन में हम खुद मेहनत करके ओकरा के अलग शेड दिहले बानी. जइसे कभी अपना चरित्र के हकला बना देनी, लंगड़ बना देनी, ओकरा के कवनो तकिया कलाम दे देनी, ओकर मैनेरिज्म के बदल देनी. हमरा फिल्म में ज़्यादातर किरदारन के नाम अउरी डायलाग ही मिलेला बाकी के काम हम करेनी.\nसंजय आगे बतावेलें कि उनकर कुछ यादगार चरित्र भी बा जेकरा के लोग काफी सरहलस. ‘राजा बाबू’ फिलिम में नागिन के रोल में जे नागिन के धुन सुनते ही नागिन डांस करे लागेला, ‘औलाद’ में एगो साइको के रोल अउरी ‘पटना से पाकिस्तान’ में पहिले खलासी के रोल जे बाद में विधायक बन जाला. ‘दीवाना’ फिलिम में भी निभावल गइल उनकर रोल अलग रहल. संजय पाण्डेय कहेलें कि हम हमेशा आपन किरदारन में कोशिश कइलें बानी कि उ एक दूसरा के रिपीट ना लागें अउरी कवनो हिंदी आ दूसर भाषा के फिल्म के किरदार से प्रेरित ना होखे. ‘निरहुआ हिन्दुस्तानी 2’ में हमार रोल काफी पसंद कइल गइल.\nओकरा में हम एगो कॉमिक अउरी जरे-कुढ़े वाला चाचा के रोल कइलें रहनी, जे हमेशा आपन बड़का भाई के घर तबाह कइल चाहेला. ‘रानी चली ससुराल’ में हमार रिटायर्ड पहलवान के रोल काफी सुन्दर बनल बा जेकर चेला लड़की के चक्कर में बर्बाद हो जाला. ‘सपूत’ फिलिम में भी हमार बढ़िया किरदार बा. ‘दिलदार सावरिया’ में हमार विजय सिंह के रोल काफी अच्छा बा अउरी एकरा में हम अंडरप्ले कइले रहनी. लोग हमरा के लाउड एक्टर समझे लागल त एह फिलिम से हम आपन ओह छवि के तोड़ देहनी. आधुनिक दौर में सबसे अधिक नाम, दाम आ काम पावे वाला ई दोनों कलाकार अधिकांश फिलिम में अभिनय के मामला में अपना हीरो लोग पर भारी पड़ल बाड़न बाकिर मेहनताना हमेशा हलुके आ बहुते हलुक रहल बा. मतलब इहाँ पइसा कलाकारी के ना, हीरोबाजी के मिलेला.\nBhojpuri Bhojpuri Cinema Bhojpuri News Sanjay Pandey भोजपुरी भोजपुरी फिल्म\nकिताबों के लिए मशहूर हैं नैनीताल के 'मामू'\nVirat Kohli quits: विराट कोहली का इस्तीफा या बीसीसीआई का छुपमछुपाई का खेल!


चलीं फेर से आसान कर दिहल जाव कमेंट दिहल – Anjoria\nOct 30, 2010 कमेंट, टिप्पणी\nकुछ दिन से देखत बानी कि अँजोरिया के पाठक पाठिका लोग के टिप्पणी नइखे आवत. हालांकि केहू के टिप्पणी पर रोक नइखे लगावल गइल. बस कुछ अनेरिया लोगन के अनेरे के कमेंट डिलीट कइला से परेशान होके सोचनी कि जरुरी कर दीं कि लोग कमेंट लिखे से पहिले अँजोरिया पर लॉग इन कर लेव. बुझात बा कि या त लोग के आपन पासवर्ड याद नइखे भा लोग जहमत नइखे उठावल चाहत. ओने अनेरिया कमेंट में कवनो कमी नइखे आइल.\nचलीं आजु से ऊ प्रतिबन्ध उठा लिहल गइल बा. बाकिर हर कमेंट के प्रकाशित करे से पहिले देखल जरुर जाई आ अनेरिया कमेंट ओह बाधा के पार ना कर पाई.\n2 thought on “चलीं फेर से आसान कर दिहल जाव कमेंट दिहल”\nDeep (Nepal) says:\nThis isareally good step. We should leave many more things on readers, they will surely decide what is right and what is wrong.\nI’m happy, keep it up.\nई त बङा निमन काम भईल ,हम मोबाईल से कमेँट देत रहनी ह ,बाकी password काँपी पेस्ट ना होत रहे त एकएगो अक्षरीया लिखे के पङत रहे , ई अंजोरीया देश दूनिया मे क्षा जाव इहे हमार भगवान से प्रार्थना बा


टोपी पहिरे खातिर मोदी के पगड़ी उछाल दिहलन नीकु – टटका खबर\nटोपी पहिरे खातिर मोदी के पगड़ी उछाल दिहलन नीकु\nजदयू के राष्ट्रीय कार्यकारिणी के दिल्ली में भइल बइठका का दोसरका आ आखिरी दिने नीतीश कुमार नरेन्द्र मोदी के नाम लिहले बिना उनकर पगड़ी उछाल दिहलन. कहलन कि राजनीति में रहे खातिर कबो टोपियो पहिरे के पड़ी त कबो टीको लगवावे के पड़ी. नीकु का भाषण का बाद साफ हो गइल कि एनडीए में भाजपा आ जदयू के गठबंन्हन अब ढेर दिन नइखे चले वाला काहे कि नीकु के अपना टोपी के लालच बहुते बा. मुस्लिम वोट बैंक बनावे बढ़ावे का फेर में ऊ कवनो हद तक जा सकेलें. काल्हु नीकु भाजपा के खुलेआम धमकी दे दिहलन कि संगे रहे के बा त सम्हर के चले भाजपा ना त जदयू अपना राहे चल जाई.\nअब देखे के बा कि भाजपा एह धमकी पर का करत बिया. जबकि अइसनका दोस्त से अलगे हो गइला में भलाई बा ओकर. इहो हो सकेला कि भाजपे के कुछ लोग नीकु के हवा भरले होखे काहे कि अबहीं ले लालकृष्ण आडवाणी के पदलिप्सा शान्त होखल नइखे लउकत. बबुनी ससुरा ना जाली मने मने गाजेली वाला अंदाज में बुढ़ऊ सामनहु नइखन आवत आ हटतो नइखन. नीकु का भाषण में खुलेआम इशारा रहुवे कि आडवाणी के आपन उम्मीदवार बनावे भाजपा.\nहालांकि काल्हुए भाजपा का तरफ से नीकु का बयानबाजी पर गंभीर टिप्पणी आ गइल बा कि सहयोगियन के एह तरह से ना बतियावे के चाहीं. भाजपा के अधिका चिंता एह बात के बा कि नीकु का भाषण में केन्द्र सरकार का खिलाफ कुछ ना कहल गइल आ सगरी विरोध नरेन्द्र मोदी से रहुवे. अलग बात बा कि अपना भाषण में नीकु एको बेर मोदी के नाम ना लिहलन बाकिर इशारा एकदम साफ रहल कि नमो मंजूर नइखन नीकु के.\nTags: जदयू, भाजपा\nहिन्दू मंदिरन के सरकारी कब्जा से मुक्त करे के कहलसि विहिप\nटटका खबर, शनीचर, वैशाख अन्हरिया द्वादशी, 2078 विक्रमी


टटका खबर, 27 जनवरी 2017 – टटका खबर\nकाल्हु आइल ओपिनियन पोल में बतावल गइल बा कि उत्तर प्रदेश, पंजाब, गोवा, उत्तराखण्ड, अउर मणिपुर में होखे वाला विधानसभा चुनाव में पंजाब छोड़ हर राज्य में भाजपा सबले आगा रही. उत्तर प्रदेश, पंजाब, अउर गोवा में त्रिशंकु परिणाम आई जबकि उत्तराखंड में भाजपा के बहुमत मिल जाई.\nकश्मीर के गुरेज सेक्टर में बुध का दिने बरफ के चट्टान घसकला का चलते सेना के 15 गो जवान शहीद हो गइल बाड़ें. एहमें एगो मेजर आ 14 गो जवान बाड़ें. सेना के अलावा6गो नागरिकनो के मौत भइल बा.\nअखिलेश यादव पीएम मोदी से कहत बाड़ें कि 1 फरवरी के बजट पेश मत होखे. काहे कि चुनाव का चलते बजट में यूपी ला कवनो योजना ना बनावल जा सकी आ एहसे 20 करोड़ जनता के नुकसान होखी. कहत बाड़न कि पिछला बेर साल 2012 का चुनाव में केन्द्र सरका खुदही बजट टार दिहले रहुवे.\nपश्चिम चंपारण जिला के बाल्मीकिनगर इलाका में आजु सबेरे एगो आटो रिक्शा सड़क किनारा खड़ा ट्रक से जा टकराइल आ ओह प सवार लोग घवाहिल हो गइल. दू जने के मौतो हो गइल. हादसा में पड़ल लोग यूपी के महाराजगंज जिला के सोहगी बरवा इलाका के बसही गांव से मौनी अमावस्या के नहान ला बाल्मीकिनगर के त्रिवेणी संगम आवत रहुवे.\nकाल्हु गोंडा जिला के कर्नलगंज कोतवाली इलाका में बस में चढ़त घरी गिर पड़ल व्यापारी के कचरइला से मौत हो गइल. व्यापारी लखनऊ जाए ला बलरामपुर डिपो के बस में चढ़त रहलन जब हैंडल छूट के ऊ नीचे गिर पड़लन आ बस का चक्का का नीचे आ गइलन.\nTags: ओपिनियन पोल, कश्मीर, गोण्डा, चंपारण, बजट, बाल्मीकिनगर, भाजपा